“Onartezina da langileak kaleratzea eta soldatak murriztea 1.000 milioi euroko irabaziak dituzten enpresetan” — ELA Sindikatua\n“Onartezina da langileak kaleratzea eta soldatak murriztea 1.000 milioi euroko irabaziak dituzten enpresetan”\n“Onartezina da langileak kaleratzea eta soldatak murriztea 1.000 milioi euroko irabaziak dituzten enpresetan” Tubacex, ITP eta Aernnova enpresek iragarritako kaleratzeen aurrean, ELAk adierazi du premiazkoa dela Eusko Jaurlaritzaren lidergoa etorkizuneko gizartearen beharrei erantzungo dien industria-eredu baterako trantsizioa egiteko, inbertsio publikoaren bidez eta plantillen etorkizuna bermatuz. Era berean, Tapia sailburuak kaleratze horien testuinguruan enpleguari eusteko egindako eskaera "zinikoa eta tranpatia" dela salatu du. https://www.ela.eus/eu/industria-eta-eraikuntza/albisteak/201conartezina-da-langileak-kaleratzea-eta-soldatak-murriztea-1-000-milioi-euroko-irabaziak-dituzten-enpresetan201d https://www.ela.eus/eu/industria-eta-eraikuntza/albisteak/201conartezina-da-langileak-kaleratzea-eta-soldatak-murriztea-1-000-milioi-euroko-irabaziak-dituzten-enpresetan201d/@@download/image/pello.jpeg\nTubacex, ITP eta Aernnova enpresek iragarritako kaleratzeen aurrean, ELAk adierazi du premiazkoa dela Eusko Jaurlaritzaren lidergoa etorkizuneko gizartearen beharrei erantzungo dien industria-eredu baterako trantsizioa egiteko, inbertsio publikoaren bidez eta plantillen etorkizuna bermatuz. Era berean, Tapia sailburuak kaleratze horien testuinguruan enpleguari eusteko egindako eskaera "zinikoa eta tranpatia" dela salatu du.\nELAk gogor salatu du astebetean erabaki traumatikoak hartu izana Tubacex, ITP eta Aernnova bezalako 3 enpresa estrategikotan. Azaldu duenez, enpresa horiek Euskal Autonomia Erkidegoan sortu dira, baina multinazional arrunten funtzionamendu-eredua aplikatzen dute. Era berean, Tapia sailburuak kaleratze horien testuinguruan enpleguari eusteko egindako soldata-murrizketaren eskaera "zinikoa eta tranpatia" dela adierazi du. Izan ere, ELAk gogorarazi duenez, hiru enpresek izugarrizko irabaziak izan dituzte azken urteotan: 2009tik Tubacex, ITP eta Aernnovak 1.027,4 milioi euro irabazi dituzte. Enpresa horiek arrakasta handia lortu zuten koronabirusaren krisia hasi baino lehen, eta, beraz, "onartezina" iruditzen zaio "hainbesteko etekinaren ondoren plantillei egungo egoera gainditzeko ahalegin guztia eskatzea".\nEra berean, sindikatuak gogorarazi du Itzarri BGAEak Tubacexen akzioen %3,21 dituela, eta salatu du hori dela euskal gizarteak enpresa horiekiko duen kontrol ahalmen bakarra. Era berean, deitoratzen du enpresa horiek gure herriarekiko duten errotze eskasa.\nELAk uste du "zinikoa" dela Tapia sailburuak kaleratzeen testuinguruan enpleguari eusteko egindako eskaera. Bere esanetan, egungo lan-baldintzen arabera, enpresa horiek dirua irabazten aritu dira, eta soldatak murriztuta ez da kaleratzerik saihestuko; izan ere, ekoizpen-maila murriztuta dagoen bitartean, langileen kopurua beti egongo da zalantzan. "Erabaki horrekin lortuko den gauza bakarra enpresa horiek etorkizunean diru gehiago irabaztea izango da, ez beste ezer". Gogoratu behar da hiru enpresetan lan-kostuak enpresen kostu osoaren %25 baino gutxiago direla.\nELAren hitzetan, Tapiaren hautuak, hau da, enpleguari eusteko soldatak jaisteak, langileen bizkarrean jarri nahi du presio guztia. "Merkaturik gabe, inbertsiorik gabe edo eraldaketa industrialik gabe, enpresen zuzendaritzei esatea irtenbidea soldaten jaitsieratik etorriko dela, arduragabekeria da.\nELAk errefusatu egin ditu kaleratze kolektibo esanguratsu horiek, eta Eusko Jaurlaritzak etorkizunean beste jarrera bat hartzen ez badu, beste batzuk ere izan litezkeela azpimarratu du. "Gure herriak industria-politika berritzailea behar du gizartearen beharrei, genero-berdintasunari eta naturaren aukerei erantzungo dien industria-ereduranzko trantsizioa egiteko", azpimarratu du.\nGauzak horrela, ELAk argi dauka trantsizioa ezinbestekoa dela, eta ezin dela plantillen kontura kudeatu, ezta kaleratzeen bidez ere. Horregatik, duela bi hilabete Eusko Jaurlaritzari lidergoa eskatzeko egindako proposamena berretsi du:\n2.300 milioi euroko funts bat eratzea enpresa estrategikoak kontrolatzeko edo inbertsio publikoaren bidez industria-enpresa berritzaileak abian jartzeko. Inbertsio horiek gizartearen, naturaren eta langileen beharrei erantzun behar diete.\nEnplegu-erregulazioko espedienteak osatzeko sistema bat ezartzea, bai soldatak bai enpresa-kotizazioak, enpleguari eustearen araberakoak eta sozietateen gaineko zergaren bidez finantzatuak, trantsizio-aldi ez-traumatikoa ahalbidetzeko.\nELAk berretsi du beharrezkoa dela politika industriala eta politika hori zuzenduko duten politika arduratsuak egitea, eta gaineratu du sindikatua hitz egiteko prest dagoela helburu hori betetzeko, baina argi duela, halaber, langileei konponbide zuzena ematen ez zaien bitartean, mobilizazioa sustatuko duela.


SASTRAKA/MALEZA Gasteizen izango da maiatzaren 6etik 14ra | 111 Akademia\nSASTRAKA/MALEZA Gasteizen izango da maiatzaren 6etik 14ra\nImanol Ubedak, Pello Lizarraldek, Imanol Rayok eta Jose Ignacio Agorretak martxoan aurkeztu zuten 'Sastraka/Maleza' egitasmoa (Argazkia: Erein).\nErakusketa, Don Inorrezen kontzertua eta bisita gidatua bilduko ditu Oihaneder etxean prestatu duten egitarauak\nPello Lizarralde idazleak, Jose Ignacio Agorreta margolariak, Imanol Ubeda musikariak eta Imanol Rayo zinemagileak elkarlanean ondu duten argitalpena da ‘Sastraka/Maleza‘, eta haren inguruan antolaturiko egitaraua Gasteizko Oihaneder Euskararen Etxean izango da maiatzaren 6tik 14ra.\nMaiatzaren 6an arratsaldeko 19:00etan zabalduko dute erakusketa; hilaren 8an Don Inorrezek kontzertua eskainiko du eguerdiko 12:30ean; eta 14an erakusketara bisita gidatua eskainiko dute 12:00etan.\nProiektu honen sorreran Pello Lizarraldek José Ignacio Agorreta margolariari bidali zion testu bat dago; oinarri bera hartuta, handik gutxira, Imanol Ubeda musikariak hamabi kanta ondu zituen eta Imanol Rayo zinemagileak argazki bilduma.


Contador – 3 orrialdea – Tropela.eus bloga\nEguzki printzekin, gustura\n2016ko abuztuaren 6a. Uda giroa bete-betean Euskal Herrian. Hemendik urrun, Rio de Janeiron, Olinpiar Jokoetako txirrindularitza proba. Canoasko zirkuitu sigi-sagatsua, eta dominen lehia iritsi zenean, txirrindulari batek baino gehiagok ospitalean bukatu zuen, Vista Chinesako bihurgune bihurrietan jasandako eroriko latzen ondorioz. Horien artean, Henao eta Porte. Urte erdi eta gero, Paris-Niza lasterketan pozarren bukatu dute biek, nola kolonbiarrak hala Tasmaniakoak. Continue reading “Eguzki printzekin, gustura”\nBidaltzailea:Raul Perez 2017-03-14 Hemen argitaratua:Errepasoa, Gizonezkoak, Paris-NizaEtiketak: Contador, Porte, Sergio HenaoUtzi iruzkina Eguzki printzekin, gustura bidalketan\nAldapan gora doa Ben Hermans\nAskok Flandriako Brabantse Pijl klasikoa irabazi zuenean izan zuten Ben Hermans belgikarraren berri. 2015ean izan zen eta BMC taldearen maillotarekin lortu zuen lehen garaipena izan zen, Matthews eta Gilberten aurretik. Berarentzako mugarri izan zen lorpen hura, eta ordutik bere diziplina talde lana, ehiztari sena eta erlojuaren kontrakoetan lehiatzea izan da. Continue reading “Aldapan gora doa Ben Hermans”\nBidaltzailea:Inaxio Esnaola 2017-02-20 Hemen argitaratua:Beste lasterketak, Errepasoa, GizonezkoakEtiketak: Antunes, Aru, Bardet, Contador, Darwin, Gilbert, Kudus, Matthews, Roglic, Rui Costa, Samuel Sánchez, Van GarderenUtzi iruzkina Aldapan gora doa Ben Hermans bidalketan\nAtzo euskaldunak protagonista, poza eta pena\nAtzoko egunez hiru itzuli desberdinetako hiru etapa jokatu ziren: Omango, Andaluziako eta Algarveko itzulietako etapak jokatu ziren atzo. Horietatik bitan euskaldunak protagonista izan genituen, zentzu desberdinean izan bazen ere.\nBerri pozgarria Jonathan Castroviejok eman zigun erlojuaren kontrako etapan garaipena lortuta. Eta ez zen edonolako garaipena izan, izan ere Tony Martin eta Roglic espezialisten aurretik sailkatu zen. Bikain Jonathan eta zorionak! Jada erlojuaren kontrako espezialistetan puntakoa zarela garbi utzi diguzu!\nBeste notizia, hau tamalgarria, Ion Izagirrek eman zigun. Gogotsu zen Andaluziako itzuliko erlojuaren kontrako saiorako aste osoan zehar erakutsitako maila ikusita. Tamalez erorikoa izan zuen eta lasterketa utzi beharrean suertatu zen ormaiztegiarra. Pena, pena galanta eragin zidan. Baina tira, ez du hausturarik, zauri harinak besterik ez. Gogoan izan bere hurrengo zita garrantzitsuagoa Paria-Niza izango duela Bahrein-Meridako liderrak. Ea ba ondo osatu eta onenenkin lehian ikusten zaigun, Ion!\nAmaitzeko esan Movistarrek borobildu zuela atzoko eguna Jonathanen garaipenaz gain Valverdek ere garaipena lortu baitzuen Andaluzian eta lider jarri da Contadorren aurretik segundo bakar batera bada ere. Txantxetarako tartea ere izan bazuten ere Twitter bidez, ondo bidean Valverdek eramango du bere bosgarren Andaluziako itzulia.\nArgazkia: Bettini Photo eta Twitter\nBidaltzailea:Egoitz 2017-02-18 2017-02-19 Hemen argitaratua:Beste lasterketak, EuskaldunakEtiketak: Contador, erorikoak, Ion Izagirre, Jonathan Castroviejo, Roglic, Tony Martin, ValverdeUtzi iruzkina Atzo euskaldunak protagonista, poza eta pena bidalketan\nBeharbada denboraldiaren azken txanpan gaudelako izan da, baina Oleg Tinkoffek Contadorri eskainitako ‘agurrak’ ez du tarte zabalegirik hartu inguruko komunikabideetan edo irudipen hori dut nik behintzat. Dakizuenez, Contadorrek Trek taldean korrituko du 2017an eta Tinkoffek, bere aldetik, txirrindularitza utzi du. Baina ‘joan’ aurretik, epelak bota dizkio txirrindulari espainiarrari. Besteak beste, Contadorrek Treken talde giroa gaiztotuko dutela eta hobe zuela erretiroa hartzea adierazi du. Contadorrek Tourra ez duela berriro irabaziko gaineratu du. Ez da lehen aldia izan, gainera. 2013ko denboraldian, bere soldata aintzat hartuta, gehiago egin behar zuela bota zion taldeko ugazabak… sare sozialetan. Continue reading “Iparrorratza faltan”\nBidaltzailea:Raul Perez 2016-10-10 Hemen argitaratua:Analisia, Iritzia, TxirrindularitzaEtiketak: Contador, TinkoffUtzi iruzkina Iparrorratza faltan bidalketan\n#153 Tropela.eus podcastak: 2016ko Espainiako Vuelta errepasoak – 19. etapa\n2016ko Vueltaren 19. etaparen kronika Raulen (@raulperezmartin) eskutik dator. 37 km-tako erlojuaren kontrako saioa jokatu da eta bertan garaile Froome (SKY) izan da. Hegan egin du Raulek aipatzen duen moduan. Bigarren Jonathan Castroviejo (MOV) euskalduna izan da.\nSailkapen nagusian Quintanak (MOV) orain 1’21″ko abantaila du Froomekiko. Contador (TNK), aldiz, podiumean sartu da Chavesen (OBE) kaltetan.\nGaur azken etapa erabakigarria Aitanan jokatuko da. Quintanak nahikoa abantaila ote du?\nBidaltzailea:Tropela Elkartea 2016-09-10 2017-11-25 Hemen argitaratua:Errepasoa, Espainiako Vuelta, Euskaldunak, PodcastakEtiketak: Chaves, Contador, erlojupekoa, Froome, Jonathan Castroviejo, podcast, QuintanaUtzi iruzkina #153 Tropela.eus podcastak: 2016ko Espainiako Vuelta errepasoak – 19. etapa bidalketan\nBidalketa berrienak 1 2 3 4 5 … 37 Bidaleta zaharrenak


Txikitan bezala, gezurra orain noizean behin bakarrik, Dragoi Bola ikusten dut.\nLehengo baten zapping egiten ari nintzela Boing katera heldu eta hara, Freezer ez nuen ba ikusi bertan? Gure txikitako Dragoi Bola mirestua berriz telebistan!!! Gazteleraz, baina zer egingo diogu bada!\nGoku eta Vegeta Freezerren aurka, Nameken dragoi bolen bila, Kaito, ... Beste egun baten Trunks agertu zen, eta Satan-txiki, eta Dordoka Maisua, Songohan, ...\nEne zenbat oroitzapen! Orain, Zibor 19 eta Zibor 20ren aurkako borrokak hasi berri dira. Aupa!!!\nEta fanentzat, Dragoi Bolako abestiak euskaraz Wikipedian daude!\nEskola kirola edo zer da hau?\nAtzo kontatu zidatzen Bizkaiko benjamin-aurrekoen futbol txapelketa baten gertatutakoa, 7 eta 8 urteko umeen artean hauxe da kiroltasuna erakusteko modu egokiena, zalantza gabe.\nNik azaltzea baino hobeto, gertatutako irakurtzea gomendatzen dizuet:\nEncuentro Danok Bat A – Danok Bat B de categoría pre-benjamín ( en este caso niños de 7 años ),\núltimo partido de liga. El Danok A tiene que ganar al Danok B para ganar el campeonato, de no hacerlo el ganador sería el Indautxu A. En\nel último minuto del partido el marcador refleja empate entre los 2 equipos y, en ese instante, el entrenador del Danok B entra al campo y le dice al portero de su equipo que se meta un gol en propia puerta, algo a lo que el portero ( repito, de 7 años ) se niega. Ese “educador”,“referencia” e incluso amigo a los ojos de un niño le obliga a\nque se meta el gol para que gane el campeonato su otro Danok. El niño llorando lo hace ante la incredulidad de todos los allí presentes.\nAzalpen guztia AupaAthletic.com foroan aurkitu dezakezue.\nHainbat urtetan zehar kirol elkarte eta federakuntzetan mila aldiz eztabaidatu ditugu Eusko Jaurlaritzaren Eskola Kirolaren inguruko Dekretua eta bere irizpideak. Mila aldiz egin dugu negar guztiok, Dekretu horrek ez baitie uzten kirol elkarte eta federazioei kadete mailara arte (15 urtera arte) federazio lizentziarik izaten. Hortik beherako haurrak eskola kiroleko lizentziarekin aritzen dira eta baimen berezia behar izaten dute federazioen txapelketan parte hartzeko, era berean guztiz bateraezina da eskola-kiroleko lizentzia eta federazio-lizentzia izatea.\nHala ere, araudia Eusko Jaurlaritzarena izan arren, bere aplikazioa Foru Aldundien esku dago eta Foru Aldundi bakoitzak estutasun maila ezberdinarekin aplikatu du Dekretua, edo Dekretuaren interpretazio ezberdinak egin ditu. Batzuk gauza gehiago onartu dituzte, beste batzuk gutxiago, kirol batzuetan gogorragoak izan dira, beste batzuetan arinagoak, baina guztiok negar egin dugu. Interpretazio horietako baten arabera kadete mailara arte kirol elkarteek ezin zuten talderik euki euren izenean. Azkenean ez zen kadete mailaraino izaten, aipatutako baimenak lortzen baitzituzten taldeek eta infantiletan ere ateratzen baitzituzten taldeak, behintzat Gipuzkoan.\nBizkaian aldiz, badirudi gauza beherago joan dela, alebin mailetan ere kirol-elkarteek ere ateratzen dituzte-eta taldeak. Eta aipatutako kasuan ikusten den bezala aurre-benjamin mailan ere taldeak ateratzen dituzte hainbat futbol taldek. Bale, bertan dioen bezala ez dira txapelketa ofizialak izango, Federazioak ez du erantzunkizunik izango, baina hor ageri den jarrera guztiz onartezina da.\nUrteak pasa ahala, gero eta hobeto ikusi dut Eskola Kiroleko Dekretuak dioena. Eskola mailan kirola praktikatzea izan behar da helburua eta ez Ronaldoak eta Messiak sortzea eta "beti irabazi" jarrera izatea. Gero eta argiago dut, nahiz eta kirol elkarte guztiak berdinak ez izan, kirol elkarteek ezin dutela talde eta haurren gainean egon behar, kluben helburuak ez baitira bat etortzen gehienetan haurrei kirola erakustearekin, irabaztearekin baizik. Helburuak kirola irakastea, ondo pasatzea, lagunekin ibiltzea, ... izan behar da, ez jokatutako dena irabaztea.\nEz dakit Bizkaiko Futbol Federazioak, Bizkaiko Foru Aldundiak edo Eusko Jaurlaritzak goiko kasuan eskuhartzerik egingo duten, baina mereziko luke Danok Bat taldeak zigor handi bat, adibidez datozen 5 urteetan lehiaketetan parte ez hartzea. Gipuzkoako Foru Aldundiaren azken diru-laguntza eskatu dugunean, zera sinatu dugu: Gipuzkoan eskola kirolaren esparruan indarrean diren arauak errespetatzea, baita Gipuzkoako Foru Aldundiak eta kirol modalitate bakoitzeko laguntza teknikoaren ardura duten erakundeen artean eskola kiroleko programak garatzeko egindako hitzarmenak ere. Bizkaia ez da Gipuzkoa, baina espero dut han ere horrelako zerbait izatea eta betearaztea. Guztion honerako eta kirolaren onerako izango da-eta.


Ongi etorri baserrira | Ekonomia | Naiz\n«Ongi etorri baserrira!» ez da esaldi soila Errezilgo Basabe Barrena baserrian. Ez horixe. Txorizo pintxoak eta sagardoa dauzkate zain bisitariek etxeko atarian, itzal ederrean. Hogei bat lagun, adin guztietakoak gerturatu dira Basabe Barrenera, baserriko bizimodua gertuagotik ezagutzera, eta etxean bizi diren hiru belaunaldiak izan dituzte gidari.\nGotzon ARANBURU|2018/07/11 08:15 Eguneratua:\nErrezilgo Basabe Barrenako Labaka familia eta bisitariak. (Gotzon ARANBURU)\nBegibistakoa da gero eta eten handiagoa dagoela baserriko bizimoduaren eta kalekoaren artean. Ez bakarrik Euskal Herriko hiri ertain eta handietako biztanleek, baserrietatik oso gertu bizi diren herrietakoek ere oso gutxi dakite nekazarien errealitateaz, nola eta ez diren baserritik kalera jaitsitako familietako kide edo ondorengo. Egoera honen jakitun, ENBA sindikatuak «Ongi etorri baserrira!» ekimena jarri zuen abian duela bost urte, eta gero eta baserritar gehiago animatzen dira parte hartzera.\nLabaka familia aspaldidanik bizi da Errezilgo Basabe Barrena baserrian. Ez da erraza honaino iristea aurrez bidea ezagutzen ez duenarentzat. Herriko kaskotik abiatu eta pista baten barrena joan behar da, Ezama auzoko sakonera, baserri, belardi eta baso artean. Zapelatz bat izan dugu gainean bide osoan, bisitari arrotza nor ote den zelatan.\nUztailaren 6an eta 7an, Gipuzkoako eta Bizkaiko hogeita hamar baserri eta ustiategi bertatik bertara ezagutzeko aukera izan da, aurrez izena emanda, erabat doan. 500 lagunetik gora izan dira bisitari, eta baserri mordo batean kupoa osatu egin da. Ekimenean parte hartu duten baserri gehienak Gipuzkoakoak dira, eta bisitariak hiri eta herri handietatik etorritakoak izan dira neurri handi batean. ENBAko Xabier Iraolaren arabera, ekimena «gure jakien jatorria berraurkitzeko eta mahaian dastatzen ditugun elikagaiak ekoizten dituzten baserritarrak ezagutzeko aukera ezin hobea da, haien ingurune naturalean». Helburua, «bertako elikagaien aldeko apustu garbia egitea, landaguneari balorea ematea, barnealdeko zonaldeetako turismoa sustatzea eta nola ez, gure herri gastronomia goratzea».\nIzan ere, denetariko aukera izan da ekimen horren baitan. Esaterako, Elgoibarko Mausitxan ardi gazta izan da protagonista, Errenteriako Usaskuen marrubiak, Berrizko Aiarbin esne behiak, Beizamako Urki-Zaharren mahastiak, Donostiako Pokopandegin jogurtak… eskaintza zabala, bistan denez. Esan bezala, Errezilgo Basabe Barrenan sagastiak eta baserriko ogia izan dira. Hamarretakoa bukatuta, lehendabiziko eginkizuna ogia egitea izan da. Aurrez prestatuta zeukaten masa eta hura mozten eta apaintzen aritu dira bisitariak. Etxekoek azaldu dieten moduan, legamia behar du irin masak, altxatzeko. Prozesu hori gertatu bitartean, ogi labea egurrez bete eta berotzen joan da, eta tenperatura 200 gradura iritsi denean barrura sartu ditu etxekoandreak opilak. Baina hori ez da izan labearen lehenengo lana, 300 gradutan zegoenean etxeko oilasko pare eder sartuak baitzituzten, geroago haiekin bazkaria prantatzeko.\nOgia egosten ari den bitartean, Joxe Antonio Labaka etxekojaun gazteak sagastietara eraman du taldea. Han azaldu die zer sagar mota hazten den Basabeko sailetan, eta nola aurtengo hau oso urte eskasa izaten ari den. Hala da, arbola batzuek ale dezente daukaten bitartean, beste batzuek bat ere ez daukate eta. Urte onetan, iaz esate baterako, milaka kiloko uzta izaten dute, eta sagardotarako sagar guztia Hernaniko sagardotegi ezagun bati saltzen diote. Joxe Antonioren aitak ere azalpenak eman ditu, eta hala jakin dugu nola ibiltzen zen gaztetan 13 metroko eskailerara igota, arbola puntako sagarrak hartzeko: «Sagarrik onena beti goiko aldekoa izaten da, eguzki gehiena ere berak hartzen du eta» esan digu. Arrisku handia da, ordea, toki aldapatsu hauetan holako zereginetan ibiltzea, eta istripu larriak gertatu izan dira, Errezilen bertan ere bai.\nBisitarietako batzuk inguruko herrietakoak dira, beste batzuk Donostiakoak, eta bizkaitar bat ere badago, Arrigorriagako Begoña Pinedo. Duela hogei urte ailegatu zen lehenengoz Errezilera, euskaltegiko lagunekin, eta ordudanik maiteminduta dago herri honekin. Bere euskara maila asko hobetu da ordudanik –dagoeneko majo hitz egiten du, nahiz eta Joxe Antoniok, adarrean, errezildarrez ikastea falta zaiola esaten dion– baina gauza bat ez da aldatu: «Oraindik ere txunditu egiten naute hemengo belardiek eta basoek, hemengo bakeak. Honek ez dauka zerikusirik kaleko bizimoduarekin eta estresarekin» diosku.\nSagardoa ezagutzen duten arren, bisitarietako batzuek ezer ez dakite sagardogintzaz, baina Joxe Antoniok beteko du hutsune hori. Sagarra nola biltzen den, nola garbitzen eta nola tolarean sartzen duten azaldu die, baita hortik sortutako zukua sagardo nola bihurtzen den ere, upeletan fermentatzen, irakiten, edukita. «Guk 1.500 litro inguru egiten ditugu etxerako, bi mila botila, familiarekin eta lagunekin edateko» esan digu. Sagardo horixe izango da mahaian eguerdian, bazkal orduan.\nArdiak ere badituzte Basaben, etxeko nagusiaren esanetan «aldapa zakar hauek garbi edukitzeko», baina horretaz gain esne aparta emango dutela ere ez dago zalantzarik. Semeak ondo bete die jantokia artoz, eta aleak irentsitakoan lasterka batean irten dira belardira. Aurten euri asko egin duela eta Joxe Antonio kexu da, baratzean lanik egiterik ez dutelako izan, baina ardiek pozik dirudite, zelaiak belar freskoz bete-beteta baitaude.\nEguraldiak hainbesterako eragina al daukan galdetu du bisitari batek: «Ez al da ona baratzearentzat euria egitea?» Baietz, baina neurrian eta bere garaian, bestela lurra lokatza bihurtzen delako eta botatako haziak eta landatutako landareak usteldu ere egin daitezkeelako. Sagar guztiek balio al duten sagardoa egiteko, hori ere galdetu du batek. Mota bakoitzaren ezaugarriak azaldu dizkio etxeko nagusiak, zeintzuk diren mahairako egokiagoak eta zeintzuk sagardotarako. Sagar arbolek bi urtez behin ematen dutela fruitua ere esan die, inork gutxik zekien kontua. Hala, bisitan zehar makina bat gauza interesgarri ikasten joan da bisitari taldea.\nBaserrira itzulitakoan, ogia dagoeneko eginda dago labean, eta pala luze batez lagunduta atera dute mahaira. Garai batean, begiratzearekin nahikoa zuten Basaben labea ogia egosteko prest noiz zegoen jakiteko, baina gaur egun termometro bat erabiltzen dute, eta hala dakite zehatz-mehatz tenperatura egokira noiz ailegatu den.\nGaur egun zer jaten dugun, hori izan da beste hizketagai bat. Baserritar eta nekazari asko kexu dira, kontsumitzaileok elikagai industrialetara ohitu garela eta benetako zaporeak baztertu egiten ditugula; benetako esnea edo benetako oilaskoa zer den ia ez dakigula, eta are gehiago, benetakoaren zaporea eta testura gogorregiak gertatzen zaizkigula ahoan. Bada gaur Basabera gerturatu direnek irakasgai ederra izan dute gai hauetan, bazkaltzera geratu direnek etxeko ogia, etxeko oilaskoa eta etxeko sagardoa dastatu baitituzte… eta denek onartu behar izan dute horrelakorik ez dutela topatzen hipermerkatuan.\nBisita bukatzeko, etorritako bakoitzari etxeko produktuz hornitutako Itsaslur poltsa bat oparitu dio Labaka familiak, baita saski handiago baten zozketarako zenbakiak banatu ere, txapel batean. «Hauxe egun borobila!» atera zaio irabazleari. Baina gaur goizeko opari bakarra ez dira jakiak izan: Labakatarren euskara naturala entzutea belarrietarako gozamena da, eta ikastaro trinkoa jaso dugu bertaratu garen denok ere, eta dohainik gainera.\nJoxe Antoniok esan digunez, bera harrituta dago kaletarrok baserriaz zer gutxi dakigun ikusita: «Nik uste nuen inguruko herrietakoek behintzat ikuspegi zuzenagoa izango zutela, baina ez pentsa: jende askorentzat baserria erabat arrotza da. Uste dute hemen dena dela aire librean ibiltzea, naturaz gozatzea, patxada… eta ez da beti horrela. Orain bai, gaur bezalako egunetan, baina negua ere iritsiko da, eta orduan bizi egin behar da hemen, eh!, eguna joan eta eguna etorri». Bada justu ezjakintasun hori gainditzen laguntzeko dira «Ongi etorri baserrira!» bezalako ekimenak, eta lagunduko ahal dute Euskal Herriaren ondare handi hau biziarazten.\nOngi etorri Errezilgo Basabe Barrena baserrira\nBarkos alerta de que Nafarroa se juega la defensa de su autogobierno\nTere Sáez denuncia que la Mesa y Junta del Parlamento navarro han vulnerado derechos\nJoseba Alvarez eta Moussa, epaitegietan Donostiako Udaltzaingoaren salaketa dela-eta\nBuscan a un vecino de Altsasu de 44 años, desaparecido desde el domingo


Argia :: Internetek moldatutako garunak\nAsteko gaia Teknologia berriak\nGaur egun ordu asko sartzen ditugu teklatuz eta saguz lagunduta pantailaren aurrean, batik bat Interneten. Aro digitalean murgilduta bizi diren gure burmuinei nola eragiten die horrek? Aldaketarik jasan al dute pentsatzeko eta funtzionatzeko moldeetan?\n2012-05-06\t4 0 Follow @iratisarasua\nInternet gure memoriaren kanpoko biltegi gisa erabiltzen badugu, oroimena lantzeko gaitasunari muzin egiten diogu. (Dani Blanco) “Teknologiek beti aurrera begiratzera bultzatzen gaituzte, gogoeta prozesua alde batera utziz”, dio Gay Small neurologoak. Azken hogei urteetan, World Wide Web sortuz geroztik, ordenagailuak eta Internet kasik ezinbesteko tresna bihurtu dira gure eguneroko jardunean. Internetek ohiturak aldatu dizkigu, baina ez hori bakarrik, gure jarrera eta ekintzetan eragiteaz gain, pentsatzeko gaitasuna eta modua aldatu dituela ere dio zenbaitek; hala nola, gure garunak ekintza ororen erantzuna azkar behar duela.\nNicholas Carr idazle estatubatuarrak gaia aztertu du The Shallows. What the Internet is Doing to Our Brains (Azalekoak. Internet gure buruetan egiten ari dena) liburuan (2010). Idazlearen hitzetan, orain arte pentsamenduaren inguruan bi etapa zehaztu izan dira: batetik, informazioa bilatzea, eta bestetik, aurkitutako informazio horren inguruan hausnarketa sakon eta sortzailea egitea. Egun, hausnarketaren etapari behar adinako garrantzia ematen ez diogula uste du, informazioa sakonki aztertu beharrean azalekoarekin soilik konformatzen garela; alegia, teknologia berriek bilaketa egiteko prestatzen gaituztela, baina ez hausnartzeko. Erraza da informazio bat irakurtzerakoan, gaiari buruz gehiago jakitearren, testuak eskaintzen dituen esteketan klik egitea, baina adituek diote orrialde bakoitzeko izenburua eta lehenengo paragrafoa edo sarrera baino ez ditugula irakurtzen; hau da, gaian sakontzen ari garela pentsatu arren, azalean geratu ohi garela.\nAzaleko irakurketa azkarra\nInternet sortu bitartean liburuak izan dira testuak irakurtzeko ohiko tresna. Teknologiak bide berriak ireki ditu, eta hainbatek nahiago du Interneten irakurri, liburuan baino. Baina irakurketari onurarik egiten al diote bide berriek? Nicholas Carren esanetan, testu lineala, paperekoa, irakurtzen dutenek ulermen eta oroimen hobeak dituzte, eta hobeto ikasten dute irakurritakoa. Hori frogatzeko egin diren esperimentuetatik, idazleak berak burututakoa aipatzen du liburuan: testu bera paperean eta html kodean eman zion jendeari, ordenagailuko pantailan irakurtzeko. Emaitzak aztertuta ondorioztatu zuen html-n irakurtzen zutenek denbora gutxiago pasatzen zutela orrialde berean, eta ahal bezain laster, artikuluarekin lotura zuen beste bat irakurtzen hasten zirela webguneko estekatan klik eginez. Papereko testuaren irakurleek, aldiz, denbora gehiago eskaintzen zioten orrialde bakoitzari, eta sakonago aztertzen zuten irakurritakoa. Proban parte hartu zuten zenbait pertsonak html-ko testuaren aurrean ezinegona sentitu zutela azaldu zioten, testu luzea izanik amaierara heltzeko gogoa zutela.\nJakob Nielsen web diseinatzaileak ere esperimentu bat egin nahi izan zuen Internetek irakurketa sakonean izan dezakeen eraginaz jabetzeko. 232 boluntariori zenbait testu eman zizkien, eta baieztatu zuen ia inork ez zituela guztiak amaitu, eta gehienek izenburua eta lehenengo paragrafoa baino ez zituztela irakurri. Pertsona bakoitzak html-ko orrialde batean igarotzen zuen denbora ere aztertu zuen: testu luze zein motzak zituzten orrialdeen artean ez zegoen desberdintasun handirik; 100 hitz gehiago zituzten testuetan, 4,4 segundo gehiago geratzen ziren orrialdean. Antzeko zerbait ondorioztatu dute Alemaniako zenbait ikertzailek: pertsona bat, oro har, web orrialde baten aurrean ez da 10 segundo baino gehiago egoten.\nAlde horretatik badago alderik gazteen eta helduen artean, gazteek webgune kopuru erdia bisitatzen baitute, eta helduek baino sei aldiz denbora gutxiago pasatzen dute aurkitutako informazioaren aurrean. Carrek dio gazteak webgune batetik bestera saltoka aritzen direla, bat baino gehiago batera begiratuta, eta horiek eskaintzen dituzten esteketan klik egiten dutela, aurreko informaziora itzuli gabe.\nJordan Grafman neurologo estatubatuarrak dio on line egoteak eragiten duela gure arreta alde batetik bestera ibiltzea, gure garuna arinagoa izatea eta ekintza asko batera egiteko gai izatea\nPertsona bat Interneten dabilenean, garunaren lobulu frontalak agertzen du aktibitaterik handiena, epe motzeko memoria eta erabakitzeko gaitasuna kontrolatzen dituzten neurona-zirkuituetan.\nHalere, Oier Marigil Deustuko Unibertsitateko berrikuntza gaietako arduradunetako batek dio irakurtzeko modu hori ez duela Internetek eragiten, baizik eta jendearen interes faltak. Gauzak ikasi edo zerbaiten inguruan informatu nahi duen ororentzat Internet tresna paregabea dela dio. Baina baita Internetek gizartea bi zati garrantzitsutan banatzen duela ere: interesa duen gutxiengoa eta interes falta azaltzen duen gehiengoa.\nGauza asko batera egiteko gai\nLondresko College Unibertsitateak egindako ikerketaren arabera, gazteak testu luzeak irakurri eta idazteko gaitasuna galtzen ari dira. Areago, Aleks Krotoski psikologoaren hitzetan, proba enpirikoak daude baieztatzeko informazio gainkarga eta lotura bidezko pentsamendua gazteen garunaren funtzionamendua eraldatzen ari direla. Gainera, Interneten eraginez haur eta gazteak gauza ezberdinak aldi berean egiteko gaitasuna garatu dutela diote beste ikerketa batzuek, baina kontzentrazio gaitasuna galtzen ari direla. Izan ere, Internetek informazio txiki eta laburrekin bonbardatzen gaitu, eta horiek kontzentrazioa etetea eragin diezagukete.\nCarrek 12-18 urte bitarteko gazteekin egin zuen ikerketa, eta ikusi zuen hainbat prozesu mental batera egiteko gaitasuna lortu dutela. Hartara, informazioa bilatzeko orduan aurkitu nahi duten erantzuna lortzeko denbora gutxiago erabiltzen dute. Jordan Grafman neurologo estatubatuarrak dio on line egoteak eragiten duela gure arreta alde batetik bestera ibiltzea, gure garuna arinagoa izatea eta ekintza asko batera egiteko gai izatea.\n“Dagoeneko ez dut ia ahaleginik egiten zerbaitez gogoratzeko, badakidalako edozein galderaren erantzuna on line aurki dezakedala”, dio Wired egunkariko erredaktore Clive Thompsonek. Jada ez da beharrezkoa gure garunean informazioa gordetzea, eta askoren iritziz gainera ez da eraginkorra. Nahikoa da burmuina aurkibide modukoa izatea, aurkitu nahi duguna non dagoen eta horra nola iritsi azalduko diguna.\nHala ere, Internetek gure oroimenean izan dezakeen eraginaren beldur da Carr. Oroitzapen berriak epe luzeko memorian gordetzen ditugunean, ez ditugu gure aukera mentalak mugatzen. Indartu egiten ditugu. Gure memoria handitzearekin batera, gure adimena ere indartzen dugu. Internetek gure memoriari on egin beharko liokeela uste du, baina Internet gure memoriaren kanpoko biltegi gisa erabiltzen badugu, oroimena lantzeko gaitasunari muzin egiten diogula. Hain justu, jendeak sarri gure garunaren zati bailitzan erabiltzen du Internet: nahi dugun guztia hor dagoenez, ez dugu beharrik ikusten gauzetako asko buruan gordetzeko. Sakelako telefonoarekin gertatzen den gauza bera gertatu zaigu Internetekin: lehen lagun guztien telefono zenbakiak buruz genekizkien, eta orain, sakelakoen agenda dugunetik, zenbat zenbaki gogoratzeko gai zara?\nScience aldizkariak lau esperimentutako emaitzak azaldu ditu. Guztiek ondorio bera eman dute: jendeak bere memoriaren zati bat balitz bezala erabiltzen du Internet. Informazioa ordenagailuan gordeko dela uste duten pertsonek ez dute asmorik datu horiek sakon irakurtzeko, eta gordeko ez dela uste dutenek, ordea, bai.\nInformazioa azkar eta zehatz\nInformazioa bilatzeko eta horren inguruan erabakiak hartzeko gaitasunak garunaren zenbait funtzio indartzea ekarri du –batez ere erabakiekin zerikusia dutenak–. Egunero ebaluatzen ditugu albiste eta eduki multimediak, eta horrek erraztu egiten du gauzak azkar aurkitzeko abilezia. Gary Smallek dio garunak azkar ikasten duela arreta zerbaitean jartzen, informazioa aztertzen eta ia aldi berean interesgarria denentz erabakitzen. Ekintzen arteko tartea txikitu egin dela uste du Carrek, eta erantzunak azkar aurkitzeko beharra sentitzea ekarri duela Sareak, gure garunak pentsatzen duelako azkar gogobeteko dela.\nGaruna, softwarearen antzekoa\nGary Small neurologoak dio Internet egunero erabiltzeak gure garuna pixka bat aldatzen duela, pixka bat azkarragoa bihurtzen duela. iBrain-Surviving the Technological Alteration of the Modern Mind (eGaruna-Buru Modernoaren Aldaketa Teknologikoari Aurre egiten) liburua idatzi zuen 2008an, gure garunean, gure jarreran eta gure pentsatzeko eran Internetek duen eragina azaltzeko. Carren antzera, Smallek ere uste du Internetek gogoetari eskaintzen diogun denbora murriztu duela. Neurologoak egindako ikerketen arabera, gero eta gutxiago lantzen da memoria, baina konektatuta gaudenean garunaren zati gehiago aktibatzen dira. Pertsona bat Interneten dabilenean, garunaren lobulu frontalak agertzen du aktibitaterik handiena, epe motzeko memoria eta erabakitzeko gaitasuna kontrolatzen dituzten neurona-zirkuituetan. Smallen esanetan, horrek gauza gehiago egiteko aukera ematen digu, energia gutxiago gastatuta.\nGaixotasun Neurologikoen Ikerketa Zentroko zuzendari Juan Álvarez-Lineak azaldu du horren guztiaren arrazoia garunaren plastifikazio gaitasuna dela, hau da, eguneroko ekintzen ondorioz beti aldatzen dela garuna, eta Internetekin gauza bera gertatzen dela. Halere, aldaketa horiek eguneroko erabileraren ondorio izan daitezkeela dio. Bere hitzetan, garuna ordenagailu sofistikatu baten modukoa da eta softwarea askotan alda diezaiokezu. Egitura aldetik ere aldaketak egoten dira, garuna momentu oro bere konexioak aldatzen ari baita. Aldaketa hauek haur eta gazteei eragiten die gehien, gaur egun gazte batek esku artean darabilen informazio kopurua duela 50 urteko gazteek zerabiltena baino askoz ere handiagoa delako, eta informazio hori guztiari aurre egiteko, beste gaitasun batzuk sortu beharko dituelako.\nKontuak kontu, ordenagailu finkoez gain smartphone-ak, tablet-ak eta gainerako gadget elektronikoak geroz eta ugariagoak dira. Konektatuta bizi gara, eta geroz eta konektatuago biziko gara. Hori hala, teknologia berrien eragina handitzen joango dela ondoriozta daiteke, nahiz eta ez dakigun nola garatuko diren gure burmuinak.


Urdulizko jaiak reggae doinuetara eramango ditu gaur gauean Kakarraldo Sunsplash Jaialdiak - - Hiruka.eus\nUkberri 2008-09-12 19:40\nKakarraldo Sunsplash Jaialdiaren bigarren edizioa ospatuko da gaur gauean 22:00etatik aurrera, Urdulizko Elortza auzoan. Urdulizko Jai Batzordeak eta Itzubaltzeta / Romoko Brixton Records-ek antolatutako reggae musikaldiak amaierako norabidean jarriko ditu Andra Mari jaiak, igandean bukatuko direnak. Aurten, inoiz baino indartsuago dator urtero-urtero herrira musika beltza eta munduko doinuak ekartzeko asmoz iaz sortutako ekimena. Besteak beste, Chalwa Band eta Mr. Shoe talde urduliztarrekin batera, A.J. Franklin (Erresuma Batua), Alberto Tarin & Jazzin Reggae Band eta Souls of Fire (Portugal) bandek joko dute Elortza inguruko landetako agertokian; baita Dave Barker jamaikarrak ere. Aurretik, Dj-ak lagundutako skate eta graffiti erakusketa ere egingo dute, 18:00etatik aurrera, Kakarraldo Sunsplash Jailadiaren osagarri. Argazkian, Dave Barker eta Alberto Tarin & Jazzin Reggae Band elkarrekin kontzertu batean / Jazzin Reggae.\nBaina, Elortza inguruko txosnagunean kakarraldozaleez gain bestelako musikazaleentzako eskaintza izango da. Horrela, Demencia, Auskalo Non eta Luhartz taldeek eskainiko dituzten musika emanaldiak entzuteko parada izango da.\nIrailak 12, ostirala\n18:00 II. Urdulizko Skate eta Graffiti erakusketa Dj-ak lagunduta, Flow & Fayah irratsaioaren eskutik Urdulizko skate pistan.\n20:30 Profesional mailako pala partidak Iparralde kiroldegian.\n22:00 Trapu Zaharra taldearen “Vis a vis” antzezlana kultur etxeko areto nagusian.\n23:30 Kakarraldo Sunsplash munduko musika jaialdia: Dave Barker (Jamaika), A.J. Franklin (Erresuma Batua), Alberto Tarin & Jazzin Reggae Band, Souls of Fire (Portugal), Chalwa Band (Urduliz) eta Mr. Shoe (Urduliz).\nIrailak 13, larunbata\n11:00 Umeentzako parkea: Txu txu trena, puzgarriak, ludoteka, tailerrak eta jolas alternatiboak, Elortza eskolako patioan (euria izatekotan ekintzak Iparralde kiroldegian egingo dira).\n11:30 Iratxo Gorria dantza taldearen emanaldia udaletxeko plazan.\n12:00 Pin pon azkar txapelketa Elortza eskolako patioan (10 urtetik gorakoentzat).\n12:30 Erronka nagusia: idi harrien eroatea Sistiaga eta Novasen eskutik udaletxeko plazan.\n14:30 Herri bazkaria bertsolariek lagunduta udaletxeko plazan. Apuntatzeko, Txiki Barri eta Txiberri tabernetan, irailaren 1etik 9ra (10 euro bakoitzeko, 12 urte beherakoak dohainik).\n17:00 Profesionalen esku pilota partidak Iparralde kiroldegian: 1go mailako partida: Titin III - Lasa III / Gonzalez - Zubieta.\n20:00 Sardina jana eta sagardo festa, bertsolariek alaituta.\n23:30 Kontzertuak Demencia, Auskalo Non eta Luhartz taldeekin.\nIrailak 14, igandea\n12:00 XI. Frontenis Bikote Txapelketako finalak (euria izatekotan parralde kiroldegian jokatuko dira).\n16:00 Mus txapelketa Txiberri tabernan.\n18:00 Areto dantzak eta ondoren play-backa Iparralde kiroldegian.


UPNk eta PSNk aurrekontu akordioa izenpetu dute, hirugarrenez | Cambiando Navarra desde Villava Atarrabiatik Nafarroa aldatzen\n« NUEVO COMEDOR SOCIAL EN VILLAVA\nLA DIPUTADA POR NAVARRA UXUE BARKOS CONSIGUE OTROS 400.000 EUROS PARA LA NUEVA CASA DE CULTURA. »\nUPNk eta PSNk aurrekontu akordioa izenpetu dute, hirugarrenez\n20 noviembre 2009 por atarrabiabai\nMiguel Sanz y Roberto Jiménez después de firmar el acuerdo de los presupuestos 2010\nAurrekontu ituna «kontserbadorea» eta «aurrekoaren jarraipena» dela salatu dute NaBaik.(…)\nUPNk eta PSNk Nafarroako Gobernuaren 2010eko aurrekontuen akordioa izenpetu dute, hirugarren urtez segidan. Erakundeei «egonkortasuna» ematea, enplegua sustatzea eta gastu soziala bultzatzea dira itun horren helburuak, Miguel Sanz Nafarroako Gobernuko presidenteak eta Roberto Jimenez PSNko idazkari nagusiak jakinarazi dutenez. Guztira, 4.409 milioi euroko aurrekontua sinatu dute, aurtengoa baino %2,5 handiagoa. Sozialistekin lortutako akordioari esker, 72,5 milioi euro gehituko zaizkie aurrekontuei. Horietatik, 22,5 milioi euro krisiari aurre egiteko izango dira, 14 milioi Hezkuntzarako, eta 22 milioi Gizarte Gaietarako, besteak beste. Enpresa txikientzat eta enpleguari eusten dioten kooperatibentzat sozietate zerga murrizteko zerga erreforma ere hitzartu dute.\nOposizioan egon arren sozialistek akordioa egiteko izan duten prestasuna eskertu du Sanzek, eta nabarmendu du «erantzukizunez» jokatu dutela. Haren esanetan, UPNk eta PSNk Nafarroako gizartearen «interes orokorra» kontuan hartuta jokatu dute. Datorren urteko aurrekontuen izaera soziala nabarmendu du Nafarroako gobernuburuak: «%65 arlo sozialera bideratuko dugu». Jimenezek, berriz, iragarri du hurrengoan ere «asmo berarekin» ariko dela PSN. Akordioarekin alderdiaren helburuak bete direla gaineratu du; besteak beste, inbertsioak bermatzea eta Ongizate Estatuari bultzada ematea.\nUPNk eta PSNk egindako aurrekontu akordioarekin oso kritiko azaldu dira NaBai eta IU-NEB, eta zuzenketa ugari aurkeztu dizkiote proiektuari. Ezker abertzaleak ere gogor salatu du datorren urterako sinatutako ituna.


5-6 Lehen Hezkuntza | Zinetxiki Zinemaldia\nESKURATU ESKUKO PROGRAMA\n5’ 12” ERRUSIA, Elkarrizketarik gabe\nAntzinako baso batean antzinako familia bat bizi da. Ama zorrotza eta basatia da, eta triste dago. Nahi duen guztia jende oro asebeteta eta osasuntsu egotea da. Baina guztia aldatu egiten da semeak etxera txakur-kume bat eramaten duenean...\n5. eta 6. Lehen Hezkuntza\n12’ 38” ESPAINIA, Gaztelania, azp.: euskera\nNoelek 8 urte bete ditu, eta bere urtebetetze-egunean bere irakasleak mozorro-joko bat antolatu du ikastetxean. Bere pertsonaia kuttuna bezala mozorrotuta, bere zaletasuna partekatzen duen lagunen bat aurkituko duela uste du.\nBOLETO DE LA SUERTE\n4’ 12” ERRUSIA, Elkarrizketarik gabe\nHiri handia autoz eta presaka dabilen jendez mukuru dago. Inori ez dio txakur kaletar batek axola. Egongo al da arima borondatetsuren bat ezaxola orokor horretan?\n9’ 38" ESLOVAKIA, Euskera, azp.: gaztelania\nIrudika zezakeenarekin oso ezberdina den lagun bat lortzen duen gazte bati buruzko maitagarrien ipuina islatzen duen film laburra...\nPEIX AL FORM\n4’ 05" ESPAINIA, Elkarrizketarik gabe\nModu kritikoan prestatutako errezeta tipiko mediterraneokoa.\n8’ 43" ERRESUMA BATUA, Elkarrizketarik gabe\nSebastian musikarekin gozatzen ari da baina...\n10’ ESPAINIA, Gaztelania, azp.: euskera\nFamilia burges bateko alaba bakar eta hezigabeak ez du onartzen bere etxeko laguntzaile bulgariarraren, gizarte segurantzarik gabe dagoena, alabak bera bailitzan jokatzea mediku-tratamendua jasotzeko.\nAntolatzailea: Begira Elkartea\nZinetxiki Zinemaldiko irabazleak\nZINEMA ETA HEZKUNTZA


ExoMars - Wikipedia, entziklopedia askea.\nExoMars (errusieraz ЭкзоМарс; Exobiology on Mars, "Exobiologia Marten") Marte bizi motaren bat bilatzeko exobiologia espazio misio bat da. Europako Espazio Agentziak (ESA) eta Errusiako Espazio Agentzia Federalak (Roskomos) elkarlanean burututako proiektua da eta helburu hauek ditu: Marten iraganeko edota gaur egungo bizi arrastoak topatzea, Marteko ura eta ingurumen geokimikoa denborarekin nola aldatzen diren ikertzea, atmosferako gases osaketa eta jatorria ikertzea, eta era berean, planeta gorrian etorkizunean jazo litekeen joan-itzuliko misio bat ahalbideratuko duen teknologia proban jartzea. Misioa bi ataletan banatua dago, bata 2016ean gauzatuko da eta bestea 2020ean.\n2016ko martxoaren 14an ExoMars Trace Gas Orbiter (TGO) zunda eta Schiaparelli EDM modulua espaziora jaurtiki ziren. 2016ko urriaren 19an zundak Schiaparelli EDM modulua Marteren gainalazean ipintzeko helburua zuen, baina gainazaleratze unean seinalea ematetik laga, eta maniobra gaizki egin eta modulua talkaren ondorioz txikitu egin zela uste da.\n2020ean ExoMars 2020 surface platform deritzon jaitsiera modulu errobotikoak ExoMars rover ibilgailua Marteren gainazalean ezartzeko egitasmoa dago.\nExoMars (ESA) (Ingelesez)\nExoMars (RFSA) (Errusieraz)


BIHAR, IRAILAK 10, HASIKO DA BLV-ART, PERFORMANCEAK, ANTZERKIA, DANTZA ETA BILBO ZAHARREKO GALERIA ETA SORKUNTZA-GUNE BERRIETARA BISITA GIDATUAK EGINEZ – Bilbao Kultura\nHome » Berriak » Bilbao Kultura @eu, Bilbao Kultura @eu » BIHAR, IRAILAK 10, HASIKO DA BLV-ART, PERFORMANCEAK, ANTZERKIA, DANTZA ETA BILBO ZAHARREKO GALERIA ETA SORKUNTZA-GUNE BERRIETARA BISITA GIDATUAK EGINEZ\nBilboko Udalak antolatuta, ekimenak irailaren 20ra arte iraungo du.\nBLV-Art abangoardiako arte-adierazpideei lotuta dago, eta Auzokizuna 2020 Planaren barruan kokatzen da.\nPlan horrek kulturaren aldeko apustua egiten du Bilbo Zaharra eta San Frantzisko birgaitzeko trakzio-elementu gisa.\nEguen honetako inaugurazioa Kataluniako Societat Doctor Alonsok egingo du, eta “Andrei Rublev- versión radiofónica” performancea aurkeztuko du Bilborocken, 20:00etan. Pieza honetan soinu-espazioak oso paper garrantzitsua du: soinu-geruza guztiak sakon aztertzen dira eta Tarkovskyren eta bere ingurunearen zinemako musika eta audioak gehitzen dira.\nBarikuan, 20:00etan, BilbaoArten, Angela Millano koreografo eta performerrak “Tommy” partekatuko du. “Tommy” berriz dantzatzeko eta ez gelditzeko desiratik abiatzen da, eta beste gorputz batzuk eskatzeko moduak ikertzen ditu, nork bere gorputzean azaleratuz. Dantzan Bilaka 2019k babestu zuen ikerketa-proposamena da.\nArtelan berreginen museoko hitzordua Las Bastardasen eskutik etorriko da. Histeria Kolectiboaren babesean jaio ziren, duela 5 urte, sorkuntza, esperimentazio, ezagutza haustura, gorputz, kritika, amorru eta komunio artistiko eta politikoak bultzatuta. Bere “Con+Sumo + Gusto” proposamena erabateko estreinaldia da eta publiko guztientzat diseinatuta dago.\nAstea 50eko hamarkadako swing, mambo, calypso eta rock’n’roll doinuekin itxiko da, eta umore handiz, Juana Geyserrek eta La Imaginaria banda musikalak irailaren 13an Bilborocken aurkeztuko duten antzerki-musika-performanceari esker.\nBLV-ART 2020ren bigarren asteari irailaren 17an (eguena) ekingo zaio berriz ere La Dinamikaren (Eguzki Zubia) ‘3er acto’ ikuskizunarekin, oso proposamen berezia antzerkia maite duten guztientzat. ‘3er acto’-rekin aktore baten kamerinora joango gara, funtzio bat egin ondoren. 57 urteko emakumea da, 35 urte daramatzana eszenan. Kamerinoaren intimitatetik lanean jarraitzeko odisea erakusten digu, bai eta bere gainbehera profesionala nola areagotzen ari den dena delako: emakumea, adinekoa eta artista. Emanaldia 20:00etan hasiko da Bilborocken.\nBLV – Art programaren edizio berri honen amaiera hirukoitza izango da. Alde batetik, Larutan Danzak eta Input Danzak Arriaga Plaza hartuko dute domekan, hilak 20. 13:00etan, Larutan-ek “Out of the blue” antzeztuko du. Lan fresko eta dibertigarria da, dantza librearen, mugitzearen, deskonektatzearen eta ohikotasunarekin haustearen plazeraz gozatzeko beharretik sortzen dena, publikoak guk bezainbeste goza dezan.\nOrdu erdi geroago, 13:30ean, Input taldeak “Imperfectas” dantza-pieza partekatuko du, errealitate zentzugabe eta zintzoa erakusten duena, maitasunez eta onarpenez beteriko mundua, probatzeko eta huts egiteko espazio bat, jolasleku bat.\nAmaiera gisa, Fusionarte Actividad Artística Sensorial-ek “Sin piel” eramango du Artelan berreginen Museora. Erabateko estreinaldia izango da, 15 minutuko jarduera artistiko sentsorial batekin eta solasaldi batekin, eta bi emanaldi izango ditu: bata 12:30ean eta bestea 13:30ean. “Sin piel” Juanaren intimitaterako gonbita da. Bere historia deskubritu nahi duenarentzat gune sakona. Emakume baten barrurako bidaia emozionala, bere gorputza kanpoko emozioetatik isolatu nahi duena.\nBilbaoArten irailaren 11n, 20:00etan, Angela Millanoren “Tommy” performancearen sarreretarako telefono-erreserba egin beharko da, egun berean, 94 415 50 97 telefonora deituta, 9:00etatik aurrera.\nArty Walksen parte hartzen duten pertsonek aukera izango dute Ruth Juan artista bartzelonar Bilbon finkatuak Sortzez Garbiaren kombentuan egindako horma irudia ikusteko. Artistak berak aurkeztuko du obra.\n← BILBOKO KALEALDIA KALEKO ANTZERKI ETA ARTEEN JAIALDIAREN 21. EDIZIOA\nBILBAOESZENA, IRAILAREN 14AN IREKIKO DU URTEKO ANTZERKI IKASTAROETAN IZENA EMATEKO EPEA →


Rating 5 based on 853 ratings\nNagore Telleria, Gorka Otaegi, Arantxa Arza eta Unai Urreagaren laguntzarekin, Amaraunak harrapatuko zaitu astebururo. Goizak era entretenituan igarotzeko modu egokiena.\nEuskadi Irratiko ahots artxibotik berreskuratutako elkarrizketak, erreportajeak eta pasarteak topatuko dituzu sail honetan. Kasettean gordeta egon diren ahotsak, garai digitalera ekarriak, eta data seinalaturen bat ...\nEuskadi Irratiko goizeko albistegiak lantegi baten itxura du; aktualitatea eta entretenimendua lanabes gisara...\nLibe Goñi Garate: 'Ikastolako gurasoak, galtzagorriak, izan ditut lagun beti'\nLibe Goñi Garate Seaskako lehen irakasleak jasoko du Olaso Dorrea fundazioak eta Bergarako udalako emango duen lehen...\nBeñat Urretabizkaiak dantzaz esateko duen guztia bildu du Pop piezan\nDantzara itzuli da dantzaz esateko zeukan guztia esateko Beñat Urretabizkaia. 'Pop' pieza osatu du...\n'Ekonomia eraldatzen ez badugu, horrelako pandemia gehiago izango ditugu'\nEuskal Herriko zientzia esparruko 400 adituk gizarteari gutun irekia idatzi diote, 'pandemia berriak saihestu eta...\nEuskal taldeen arteko lehia, "Fifa 21" txatelketan\nMaitane Jungituk eman dizkigu Game Erauntsiak antolatutako txapelketari buruzko xehetasunak....\nWikiunde, gure herri eta auzoen historia, geografia eta kulturari buruzko informazioa\nAintzane Muguruzak eman dizkigu Wikipediarekin elkarlanean martxan jarri duen proiektuari buruzko xehetasunak....\nVirtualware: errealitate birtuala Basauritik mundura\nEnpresako proiektu arduradun Maria Madarieta aritu zaigu errealitate birtualaren munduaz eta haien lan egiteko moduaz...\nArdoen kaliteari nola eutsi, klima aldaketaren aurrean.\nNeiker partaide den ikerketari buruz hitz egin dugu, klima aldaketaren ondorioak bistakoak baitira, Mikel Garaizabal...\nUrte gogorra, baina birusak kutsatutakorik ez Mutrikuko Mikel Deuna egoitzan\n45 egoiliar bizi dira Mutrikuko egoitzan. Langileak, berriz, 94 dira. Azken hauetako zenbait kutsatu dira, baina...\nin Osasun Etxea\nAtzo bertan onartu zuen Estatu Batuetako botiken agentziak Johnson & Johnson etxeko txertoaren erabilera. Hornidura...\nVirtual Ware eta Game Erauntsia\nVirtual Ware, errealitate birtuala munduan zehar, Basauriko enpresarekin. Game Erauntsia + Selekzioa...\nAsier Leozen eskutik, musikaren azoka zabala irekiko da Euskadi Irratian. Larunbat eta igandeetan, 'Hiru Erregeen...


[Urpeko Bonbarda] AMAK\n[Urpeko Bonbarda #021] AMAK\n[Urpeko Bonbarda #021] AMAK –\nUrpeko Bonbarda Zuzeu Podcastek ekoiztutako musika saioa da, Anartz Bilbao gidari duena. Hogeitabatgarren saio honetan, Amaia Oreja trikitilariak AMAK egitasmoa aurkeztu digu.\nHogeitabatgarren saio honetan ere, ezkongaiak bagina bezala, disko berriak aurkeztu, musika zaharrak berreskuratu eta mailegatutako doinuak entzungo ditugu bosgarren aldiz, sarri erabiliko dugun formula.\nPlazaratu berri diren lanen artean, AMAK egitasmoarengan jarriko dugu arreta berezia, Maixa Lizarribar, Alaitz Telletxea eta Kris Solanorekin batera laukotea osatzen duen Amaia Orejarekin berba eginda; lan homonimoa argitaratu berri dute Baga-Biga diskoetxean.\nTrikitilarien taldearekin batera, Gorka Gaztanbide bateria jolearen debut lanari eta Zea Mays bilbotarren “Adore” singleari ere erreparatuko diegu, eta nazioarteko lanei dagokionean, baita The Black Keys bikotearen “Delta Kream” lan berriari eta Khalab ekoizleak M´Berra errefuxiatu eremuan ondu duen egitasmo bereziari ere.\nAtzera begirakoan, hiru gizon gogoratu gura izan ditugu. Batetik 2011ko maiatzaren 27an, orain hamar urte zendutako Gil Scott-Heron, “The Revolution Will Not Be Televised” entzunez; eta iragan astean zendutako Franco Battiato, “Centro di gravitá permanente” entzunez; eta bestetik Bob Dylan, oraintsu 80 urte bete dituela-eta, bizitza omentzeko asmoz.\nBukatzeko, moldaketen atalean, eta Eurovision lehiaketa jokatu berria denez, Salome bera entzun dugu “Vive Cantando” abestuz… euskaraz!\nAmaia Oreja, AMAK, bob dylan, Franco Battiato, Gil Scott-Heron, Gorka Gaztanbide, Khalab & M´Berra Ensemble, musika, podcasta, Salome, The Black Keys, Urpeko Bonbarda, Zea Mays\nZabaleko eskolaren itxiera. Zabaleko bizirik!


GEHIENGO SINDIKALAK MAHAIA UTZI DU, BERMEAK EGON ARTE | LAB SINDIKATUA\nZerbitzu Publikoak Eusko Jaurlaritza GEHIENGO SINDIKALAK MAHAIA UTZI DU, BERMEAK EGON ARTE\nGEHIENGO SINDIKALAK MAHAIA UTZI DU, BERMEAK EGON ARTE\nPasaden ostegunean Euskadiko Autonomia Erkidegoko toki erakundeen Sektoreko Hitzarmen Kolektiboa den UDALHITZen bigarren bilera egin zen, eta LAB eta ELA sindikatuok negoziazio mahaitik altxatu ginen. Bileren dinamika antzu bati uko egin diogu, eta alde instituzionalari negoziazioaren bermeak exijitu dizkiogu, erantsita doan idazki komunaren bidez.\nBileraren aurretik, ELA eta LABeko ehun bat delegatuen elkarretaratze bateratua egin zen EUDELek Bilbon duen egoitzaren aurrean, bileraren tokian hain zuzen ere.\nJakina da iazko maiatzean EUDEL, Eusko Jaurlaritza eta hiru herrialdeetako Aldundiek Madrilek inposatutako soldata murrizketak bakoitzaren eremuan ezartzeko irizpideak adostu zituztela. Langileon eskubideei eta negoziazio kolektiboari egindako urraketa larria izateaz gain, kapitalak Sektore Publikoa husteko estrategiaren beste urrats bat suposatu zuen. Egun zerbitzu publikoak murrizten ari dira, eta langile publikoen eros-ahalmena ia %8an murriztu da (2010ean inposatutako %5eko murrizketa, eta 2011ko izozketa, EAEko %2’8ko KPIaren igoera izanik).\nUdalhitz marko sektorialaren beharra azpimarratzen du LABek, jendartearentzako kalitateko zerbitzu publikoak udalerrietan ere bermatzearren, eta toki erakundeetako langileen lan baldintza duinak ere bermatzeko. Jakina, negoziaziorako bermeak nahi ditugu:\n– 2011ko negoziazioa hasi baino lehen bermeak nahi ditugu, bertan negoziatzen denak benetan balio izango duela kanpoko injerentzien gainetik.\n– EUDELek, eta udal askok, euren aldetik lan hitzarmena alde bakarrez urratu dute. Beraz, ezinbestez hitz egiten hasi aurretik aurreko akordioak bete egin behar dira, lan baldintzei eta zerbitzu publikoei egindako murrizketak atzera botaz.\nEUDELek dagoeneko lehen bileran gure eskakizunei erantzun ziela esan digu gaur, baina gaur emandako idazkia arreta handiagoz aztertuko dutela eta hurrengo bileran erantzungo digutela. LABen iritziz, eta halaxe jakinarazi dugu, aurreko bileran emandako erantzunak zentzu negatiboan izan ziren:\n– Lehen bileran alde instituzionalaren ordezkaritza hain zuzen ere akordioak betetzeko bermearen isla zela aipatu zuen EUDELek. Ordezkari horiek direla hain zuzen ere euren lan hitzarmenak betetzen ari ez direnak.\n– Negoziaziorako markoa murrizketen dekretuan eta 2011rako soldata izozketan kokatzen zutela. Urtebeteko eskaintza egin zuten, "hobekuntza sozial batzuk" negoziatzeko aukerarekin.\nLABek mobilizatzen jarraituko du, ELArekin batera, Sektoreko Hitzarmenaren alde, toki erakundeetako zerbitzu publikoen eta langileon lan eskubideen defentsan. Ez gara bilera dinamika antzuetan galduko.


Fikzio, animazio eta dokumental onenak, Zinebi jaialdian - Nontzeberri\nHasiera/IKUS-ENTZUN/Fikzio, animazio eta dokumental onenak, Zinebi jaialdian\nFikzio, animazio eta dokumental onenak, Zinebi jaialdian\nZinebi 61ek bere programazioa haizatu du gaur goizean egindako prentsaurrekoan. Azaroaren 8an abian jarriko den edizio honetako berrikuntza guztiak Gonzalo Olabarria Bilboko Udaleko Kultura zinegotziak, Bingen Zupiria Kultura eta Hizkuntza Politika Sailburuak eta Vanesa Fernandez Guerra Zinebiko zuzendariak eman dituzte.\nAurtengo edizioa arrakastatsua izan da 3921 filmekin. Horietarik 57 film -29 herrialdetatik etorriak- Nazioarteko Lehiaketaren Sail Ofizialean ikusi ahalko dira. Eta horietarik apur batzuk saridun suertatu ahalko dira, Zinemaldiko Sari Nagusia eta fikzio, animazio eta dokumental onenaren Mikeldi Saria eskuratzeko lehian.\nBetiko lez ohorezko sariak ere banatuko dira :Ohorezko Mikeldia. Inaugurazio ekitaldian, Claire Simon zinegile frantziarraren estetika eta lengoaia bereziak sarituko dira. “Bere filmografiak, orokorrean, oso estilo eklektikoa eta hibridoa du, eta nabarmen erakusten du zine genero desberdinen arteko forma aldeko edozein oztopo mota gainditu beharra”. Wang Bing zinegilea ere sarituko da, “ahotsik gabeko jendea eta ahaztuta dagoen Txina hartan jende horrek bizirik irauteko aurrera daraman borroka erakusten jakin duelako”. Azkenik, hirugarren Ohorezko Mikeldia Márta Mészáros zinegile hungariarrari emango zaio, “bere filmetako irudietan gizonen eta emakumeen arteko berdintasunaren alde egindako lan artistikoa” nabarmentzeko.\nEstatuko 15 lan ikusiko dira, horietatik zazpi Euskal Herrikoak. Azaroaren 8an, Arriaga Antzokian, inaugurazio ekitaldiaren amaieran proiektatuko dira euskal ekoizpenak. Honakoak: Mateoren ama, Aitor Arregi eta José Mª Goenaga (fikzioa); Regina, Lander Ibarretxe (fikzioa); Anti, Josu Martinez (fikzioa); Medvedek, Ainhoa Gutierrez (dokumentala); Solo son peces, Paula Iglesias eta Ana Serna (dokumentala); Ártico, Jesús Mª Lazkano eta Josu Venero (dokumentala); eta Xulia, Lur Olaizola (dokumentala).\nEuskal produkzioa barnebiltzen duen beste ekimena da Bertoko begiradak. Miradas desde Euskadi sekzioa. Bertan lau film luze eta 21 film labur aurkeztuko dira. Nabarmendu dituztenak Bertha Gaztelumendik zuzendutako Ez, eskerrik asko. Gladysen leihoa, eta Iñaki Goirizelaia EHUko errektore ohiaren lankidetza duen Larraitz Zuazoren Bai, Bagara! lanen estreinaldiak dira. Beste aldetik, pieza historikoa bat ere ikusi ahalko da: Los hijos de Gernika.\nBeste atal asko prestatu dira, tartean, Zinebi First Film (Ziff) sekzioa, opera primei eskainitako nazioarteko lehiaketa. Hortxe, bederatzi lan pantailaratuko dira. Oso gai eta lengoaia formal desberdinak erakusten dituzten filmak Beautiful Docs. Mundu osoko dokumental luzeen panorama zikloan ikusiko dira. Ziklo horrek harrera ona izaten du publikoaren artean. Eta emanaldi berezien artean, Zinebi 61ek film luzez eta laburrez osatutako Again. Palestine. Palestinian Women Filmmakers zikloa programatu du. Zikloak bost lan jasoko ditu.\nAzaroaren 15ean jakitera emango den ZINEBIren saridunak. Banatuko diren sariak Bilboko Zinemaldiaren Sari Nagusia (7.000 euro), Euskal Zinearen Sari Nagusia (6.000 euro), Espainiar Zinearen Sari Nagusia (6.000 euro), fikzio, animazio eta dokumental kategorietako Mikeldi (5.000 euro), Ikus-entzuleen ETB Saria (3.000 euro), SGAE-Euskadiko Kontseilua Gidoi onenaren saria (3.000 euro) eta FAS Zineklubaren Saria (2.000 euro) izango dira.\nAurten ere, jaialdiak Arriaga Antzokia, Golem-Alhondiga zine-aretoak, Azkuna Zentroko Auditorioa, BBK Aretoa, Arte Ederren Museoa eta Campos Antzokia bisitatuko ditu.\nNoiz, zer, eta non xehetasun guztiekin jakin nahi baduzue, Zinebi 61 bisitatu.\nLeioako “Umore Azokak” izena emateko deia egin du\nHamar emakumezko ekintzaile eta intelektual


Landare arrotz inbaditzaileen kontrola Urdaibai\nLandare inbaditzaileen fenomenoa ez da atzoko berria. Nekazaritzaren hasiera-hasieratik, gizakiak lurrari emandako erabilpenaz baliatu dira zenbait landare-espezie. Landare horiek planetaren zehar sakabanatu dira eta, aldi berean, gizakiaren biziraupena bermatu dute, arestian ez zuen elikadura ziurtatu baitiote.\nHalere, oraintsu, zenbait landare- eta animalia-espeziek izurriteak sorrarazi dituzte. Lokalak izatetik kontinentalak izatera edo, are gehiago, planetarioak izatera bilkatu dira.\nIzurrite oso ezagunak daude, adibidez, Australian XX. mende hasieran gertatutakoa. Dena den, oraindik ez dugu landare inbaditzaileek ingurumenean sorrarazten dituzten eraginak aurreikusten ikasi. Landare horiek Europan eragindako galera ekonomikoak hainbat milioi eurokoak dira.\nHala eta guztiz ere, galerarik bortitzena ez da dirutan zenbatzen, ekonomia-kontzeptuak zabal gainditzen ditu-eta. Galerarik bortitzenak gure habitat naturalen eta ekosistema-dibertsitatearen desagerpenak dira.\nEskuliburu hau URDAIBAIKO GALTZAGORRIAK, Urdaibaiko ingurumenaren aldeko boluntario-plataformak egindakoa da, landare inbaditzaileek sorerrazten dituzten inpaktuak ulertu eta baloratzeko. Halaber, landare horiek ondare naturalaren aurrean mehatxua direla agerian utzi nahi du eskuliburuak. Landare inbaditzaileek bertoko landaredia baztertu egiten baitute ondare naturala desagertarazi arte.\nLANDARE ARROTZ INBADITZAILEEN KONTROLA URDAIBAIN\nLandare arrotz inbaditzaileak (Bacharis halimifolia, Cortaderia selloana, Carpobrotus edulis, Arundo donax, etabarren) balore naturalistiko eta ekologiko handiko lekuetan, Urdaibain adibidez, hedatzeak habitat desberdinak (lezkadiak, ibaien bazterrak, dunak, etabar) desagertzea edo, gutxienez, degradatzea dakar. Munduko alde desberdinetatik etorri eta lorategi eta bertan behera utzitako lurren zehar hedatzen doaz. Urdaibai Biosfera-Erreserbako eremurik garrantzitsuenean ehunka hektarea betetzen dute eta oraindik ere hedatzen jarraitzen dute.\nURDAIBAIKO GALTZAGORRIAK Federazioak 2003. urtean indarrean jarritako proiektuak espezie arrotz inbaditzaileen hedatzea ekiditu eta ingurumen naturala irautea zituen helburutzat. Ekimen zuzenean eta landare hauek ekosistemetan zuten eragin negatiboan oinarrituta kudeatzaileak eta biztanleria orokorrean arazo larri honen aurrean sentsibilizatzea nahi izan zen.\nProiektuaren koordinazioa AIXERREKU Elkarteak egin zuen eta Urdaibai Biosfera-Erreserbako Zaingo-Batzordearen lankidetzapean eta aholkupean eraman zen aurrera. Erabat desberdinak ziren bi atal landu genituen:\nInfomazio publikoa landu zen eta landare inbaditzaileak kontrolatzeko eskuliburua prestatu genuen informazio ugarirekin (jatorriaren analisia, karakterizazioa eta ekologia, eragina ekosisteman, haziak barreiatzeko sistema, ezaugarriak eta ekologia, 20 bat espezien identifikazioa).\nEkimen zuzena kutsatutako arloetan. 2002ko azaroaren 30eko asteburuan gauzatu zen ekimen hau Busturiako San Kristobal Auzoko hareatzan, Bacharis halimifolia espezieko ale-heldu masa handiez osatutako 50 m 2- ko arloan hain zuzen ere. Deialdi publikoa egin eta inguruko 5 boluntario agertu ziren. Artazien bidezko mozketari ekin, ekimen-arlotik kendu eta 50 m urrunago eskuz ere pilatzeari egin genion. Orain, eremu horren eboluzioa eta kendutako landareak nola desegiten ari diren aztertzen ari gara.


blogari.net bloga - Zer da podcast bat?\nMezua: Zer da podcast bat?\n10:24:29, Atalak: laguntza\nZer da podcast edo i-rratsaioa?\nPodcast edo i-rratsaioa Sindikazio fitxategi baten bitartez (normalean RSS) banatzen den audio fitxategi bat da.\nZein onura ekartzen ditu honek?\nPrograma berriak daudela jakiteko harpidetza egin daiteke. Ez gara berrikuntzak bilatzera joan behar automatikoki abisatzen zaigulako.\nNola harpidetzen da eta zein programen bitartez?\nHarpidetza egiteko nahikoa dugu jario irakurgailu arrunt bat, adibidez Bloglines. Hala ere podcastetara harpidetu eta hauek entzuteko bereziki sortu diren jario irakurgailuak badaude adibidez. Juice(Mac OS X eta Windows XP) eta CastPodder (GNU Linux).\nBlogari.net-ek zertan laguntzen du?\nPodcasta egiteko erreztasunak ematen ditugu. Mezu berria idazten duzunean, esteka atalean audio fitxategiaren helbidea jartzen baduzu automatikoki sortzen da RSS fitxategi egokia. Horretaz gain podcast itxura erabiltzen bada, mp3 fitxategiari blogetik fitxategia entzuteko tresna txiki bat gehitzen dio. Horrela ez da podcast teknologia ezagutu behar programa hori entzun nahi badugu ere.\nBidaltzailea: Arrate [Kidea]\n2006-05-28 @ 00:28\nBidaltzailea: Bittor [Bisitaria]\nNi Madriletik entzuten dut zure podcast. Mila esker podcastengatik.\nOraindik ezin dut dena ulertzen (euskara ikasten ari naizelako). Baina zure laguntza eta bestekoak lortuko dutu.\nAgur bero bat!!!!!!!!!\n2006-11-08 @ 16:41\nNik Madriletik entzuten dut zure podcast. Mila esker podcastengatik.\nOraindik ezin dut dena ulertzen (euskara ikasten ari naizelako). Baina zure laguntza eta bestekoak lortuko dut.\n2006-11-08 @ 16:44\nVALUES( FROM_UNIXTIME(1409243956), '/blogari/2005/12/20/zer_da_podcast_bat/index.html', 'no',\n'http://teketen.blogspot.com.es/', 'teketen.blogspot.com.es', 23,


Ikusgai daude Kilometroetako ibilbidea eta egitaraua - Urola Kostako Hitza : Urola Kostako Hitza\nHilabete baino gutxiago falta da Kilometroak festarako, eta dagoeneko motorrak berotzen hasiak dira Salbatore Mitxelena ikastolaren komunitatea osatzen duten kideak. Sare sozialetan zabaldu dituzte gaur bertan urriaren 6ko ibilbidea eta egitaraua. Hiru gune izango ditu ibilbideak: Ikastola, Malekoia eta Mollarri. Adin eta gustu guztietarako ekitaldiz osatu dute egitaraua, eta hemen dago ikusgai, orduz ordu, zer egongo den gune bakoitzean. Nahi izanez gero, dokumentua eskuragarri dago pdf formatuan ere.\nKilometroetako lantaldea prest dago ondu duten eguna denekin partekatzeko. Horren zabalkundea egingo du datozen egunetan, eta ekimenetako bat igande honetan bertan izango da. Bizikletaz emango diote bira Gipuzkoari, ikastolatik ikastolara lekukoa pasaz. Zarautzen da lehen hitzordua, 09:00etan, ikastolan. Handik abiatuko da talde bat Azpeitira, eta hango ikastolari emango diogu lekukoa. Azpeitikoek Tolosara eramango dute lekukoa, Irura, Villabona, Andoain, Usurbil, Orio eta Zarautzera etorriko da berriz ere txirrindulari taldea. 18:00etarako dute iritsiera ordua. Lekukoa eskuz esku pasa eta, Kilometroen zikloa biribiltzera doazela eman nahi dute aditzera. Deialdi irekia egin dute, parte hartu nahi duenarentzat.\nErlazionatutako edukiaAzken txanpan sartuta, auzolanerako ilusioz


Donostia Zinemaldia :: Born To Be Blue\nBorn to be Blue ez da biopic tradizional bat, Chet Baker jazz tronpeta-jotzailearen 60ko hamarkadako bizitza berrirudikatzeko ahalegin bat baizik. Bere buruari buruzko pelikula bat filmatzen ari den bitartean, Chetek harreman bat hasiko du filmeko emakumezko protagonista afroamerikarrarekin, Janerekin. Iragana berriro itzuliko da, Chet estutzera, eta bertan behera utziko dute produkzioa. Ez dirudi Chet oholtzetara itzuliko denik sekula, baina Janek erronka egingo dio, kontsumitzeari uzteko eta musikal bat antolatzeko, aurreikuspen guztien aurka.\nVancouverreko Zinema Eskolan ikasi eta gero, Robert Budreauk hainbat film labur idatzi eta zuzendu zituen, eta sari ugari irabazi zituen. Bere lehen film luzearekin, That Beautiful Somewhere (2006), Genie sarietarako izendapen bat lortu zuen. Egin duen azken filma Born to Be Blue (2015) da, non Ethan Hawkek Chet Baker jazz-legendaren papera jokatzen baitu. Jeff Stephenson zuzendariaren Bank$tas (2013) ere idazi eta ekoitzi du; aurretik, Jaime Escallon-Buragliaren El jefe (2010) komedia espainola eta Isaac Craviten Solo (2013) thrillerra ere ekoitzi ditu.


Gela batean, jendez beterik, bi neska-mutil, biak gorriz jantziak, eta beste gelako guztiak beltzez. Elkarrizketa huni esanahia aurkitzen saiatuko direnei, ohar bat: Beltzaz hildakoak eta gorriak bizirik daudenak direla iruditzen bazaizue, oker zabiltzate. Saiatu beti idatzitakoari amor ematen. Eta nik ez ditut inon hildakoak aipatu. Festa bat dirudi gelako giroak. Noizbehinka morroi batzuk txanpaina eskeintzen eta goxokiak ere bai eta, nahi baduzute, hauek zuriz jantzita. Eta zuriz jazte hunek ere ez du ezer esan nahi. Eta pertsonaje harrigarria urdinez. Eta hunek ere ez du ezer esan nahi.\nPILADE.— (Gorriz jantzitako mutila). Klitenestra!\nKLITENESTRA.— (Gorriz jantzitako neska). Zer nahi duzu?\nPILADE.— Esaidazu esna nagoen edo, ametsetan murgildurik, ez dudala ezer ikusten.\nKLITENESTRA.— Zaude ixilik! Erotu egin al zera?\nPILADE.— Ez, bainan bereala erotuko naiz hor aurrean daukagun hori Krisotemi ez bada.\nKLITENESTRA.— Krisotemi? Nor da Krisotemi?\nPILADE.— Ezkerrean dagoena. Bai, horixe.\nKLITENESTRA.— Ez nizuke bai edo ez esanen. Ez dut behinere nere aurrean ikusi.\nPILADE.— Nik ere ez. Bainan bost duroz bat hori Krisotemi dela.\nKLITENESTRA.— Ez naiz Krisotemi nor den ondoegi gogoratzen. Esaidazu bere berriren bat.\nPILADE.— Ba, han zegoena eta gero horrat etorri zena bainan, amonak esaten duenez, hemen behinere egon ez dena. Edo beti, ene ustez.\nKLITENESTRA.— Bai, ondo gogoratzen naiz orain. Hiru birtute omen ditu: Hau esan hori egin, hura maitatu.\nPILADE.— Krisotemi, izenez. Kri... so... te... mi... Amonak asko maite zuen.\nKLITENESTRA.— Horixe dela esanen nuke. Ez hemen, ez hor, ez han bainan hemen, hor eta han. Zalantzik gabe: Horixe dugu Krisotemi.\nPILADE.— Gogoratzen al zera? Behin hara joan omen zen eta zerbait eman omen zuen eta han zeudenek ikaragarri eskertu omen zuten berak emandako zerbait hura.\nKLITENESTRA.— Bai, argi dago Krisotemi-ren bihotz ona. Eta hor hitzegiten hasi omen zenean? «Ni naiz hemen nagoena eta asko eskertzen dizuet hitzei diozuten errespetoa».\nPILADE.— Ez naiz harritzen amonak Krisotemi-ri dion zeaz.\nKLITENESTRA.— Hitzeginen al diogu?\nPILADE.— Nik «orain bai» esanen diot.\nKLITENESTRA.— Berak «zerbaiten itzalean bizi zera» erantzunen dizu.\nPILADE.— Eta zer esan behar diozu zuk?\nKLITENESTRA.— «Hobe horrela» seguru aski.\nPILADE.— Hitz ederrak, benetan.\nKLITENESTRA.— Ekintza oso erreza da begi xinplerekin begiratzen badiozu. Bainan negozioak ere ba dute bere garrantzia. Gainera, zazpigarren aginduak dionez, beltzek ere ezagutzen omen dituzte emakumeak. Ez dut zalantzarik: hemen zerbait harrigarria gertatzen ari da.\nPILADE.— Ez dago bilutsik. Begi onez begiratu behar diogu igesteak ez bait du garrantzi handirik arrixkua hor, hemen, han dagoenean eta munduan ostikoka hasten geranean, hutsuneak ugarituko zaizkigu eta nortasuna hilko zuhaitzaren itzalak itxaropena ematen badigu. Gu gera maixuak eta Krisotemik dauka indar guztia; zuzena erosiko digu bainan, azkenean, soka batetik zintzilik hilko gera.


About: Morlanneko gaztelua\nMorlanneko gaztelua (bearneraz Castèth de Morlana) Bearnoko izen bereko herriko Erdi Aroko gaztelua da. 1975eko otsailaren 18an monumentu historiko sailkatu zuten. 1373an, Gaston Fébusek inguruko erresumetako erasoaldiak saihesteko Sicard de Lordat arkitektoari gaztelua eraikitzea eskatu zion. Egun altzari, margolan eta tapizen bilduma ere badu.\nMorlanneko gaztelua (bearneraz Castèth de Morlana) Bearnoko izen bereko herriko Erdi Aroko gaztelua da. 1975eko otsailaren 18an monumentu historiko sailkatu zuten. 1373an, Gaston Fébusek inguruko erresumetako erasoaldiak saihesteko Sicard de Lordat arkitektoari gaztelua eraikitzea eskatu zion. Egun altzari, margolan eta tapizen bilduma ere badu. (eu)\nMorlanneko gaztelua (eu)


Loreen esanak eta esanahiak | Kultura | Berria\nDonostiako Nazioarteko 62. Zinemaldia. Sail Ofiziala\nLoreen esanak eta esanahiak\nPertsonen arteko harremanak lore sorten bidez harilkatu dituzte Jon Garaño eta Jose Mari Goenaga zuzendariek 'Loreak' filmean.\nUrrezko Maskorrerako lehiatuko den euskarazko lehen pelikula da\nJon Garaño eta Jose Mari Goenaga —alde banatan—, Josean Bengoetxea, Nagore Aranburu, Itziar Aizpuru eta Itziar Ituñorekin, atzo, Donostian. JON URBE / ARP\nLoreak horixe baino ez dira, loreak. Baina zerbait gehiago ere izan daitezke, bakoitzak ematen dien esanahiaren arabera, bakoitzak haien bidez esan nahi duenaren arabera. Loreak horretarako tresna bihurtu dituzte Jon Garaño eta Jose Mari Goenaga zuzendariek Loreak filmean, hiru emakumeren istorioak ehuntzeko. Euskara hutsean filmatutako lehen lana da Donostiako Zinemaldian Urrezko Maskorra lortzeko lehiatzen, eta harrera beroa egin zion atzo jendeak Kursaaleko emanaldian.\nZinema beltza erromantizismo ukituekin nahasten da pelikulan. «Genero eta kontzeptu nahasketa hori asko interesatzen zitzaigun; puntu dramatiko edo erromantiko hori batetik, eta enigmatikoa edo misteriotsua bestetik», dio Goenagak. Filmaren abiapuntua izan da horren arrazoia: errepide ertzean ikusitako lore sorta bat eta horrek sortutako sentipena. «Irudi oso biribila iruditzen zitzaigun, edonori irudimena pizteko modukoa; zer gertatu ote den pentsatzen duzu, loreen atzean dagoen draman. Baina nahiko elementu enigmatikoa ere badela iruditu zitzaigun; oso gutxitan ikusten da nork jartzen dituen loreak. Hala, loreek sorrarazten zizkiguten sentsazio horiekin, film osoa tonu horrekin busti nahi izan dugu».\nAne (Nagore Aranburu), Lourdes (Itziar Ituño) eta Tere (Itziar Aizpuru) dira filmeko protagonistak, eta loreek lotuko dituzte hiru emakumeen istorioak. Ezezagun baten eskutik loreak jasotzen hasi da Ane; senarra hil zen bide bazterrean loreak nork jartzen dituen jakin nahi du Lourdesek; eta hildako semeari loreak jarriz memorian bizirik mantendu nahi du Terek. Lore sorten presentzia hutsak haien bizitzetan eragiten dituen sentimenduetan oinarritu dute filma zuzendariek. Eta lore sortak dira horiek azaleratzeko bitartekoa. «Berez, loreak ez dira ezer», dio Garañok, «bakoitzak eman nahi dien garrantzia edo esanahia ematen die. Horregatik diogu guretzat oihal zuri baten gisakoak direla, non bakoitzak bere kezka, beldur edo desioak proiektatzen dituen». Hala, pertsonaia batzuk hunkitu egingo dira loreekin, baina beste batzuek mehatxutzat hartuko dituzte. «Ideia hori zen: nola berez esanahirik ez duen elementu bat atzeman dezakegun, esanahia eman eta, azkenean, horrek gatazkak, drama edo suspensea eragin dezakeen. Hortaz baliatu gara istorio bat kontatzeko».\nBi zuzendarien aurreko pelikulan bezala —80 egunean (2010)—, andrazkoak dira filmeko protagonistak; hiru emakumeren mundu intimoan sakontzen du lanak. Horregatik, emakumeen zinema egiten duten zuzendariak diren galdetu izan dietela azaldu du Goenagak. «Egia esan, ez gara oso kontziente izan; ez dakizu oso ondo zer dela-eta kontatzen duzun emakumeen edo gizonen istorio bat; ez da aurrez erabakitako zerbait». Aurreko pelikulan, Garañok landu zuen gidoiaren lehen zirriborroa; oraingoan, Goenagak egin du lan hori. «Kasualitatea izan da bietan emakumeez hitz egitea, baina ez zaigu iruditu ahalegin berezia egiten ari ginenik. Sentimendu unibertsalez ari garela iruditzen zait, eta, agian, gizonak eta emakumeak ez gaudela elkarrengandik hain urrun, ez dakit...».\nJosean Bengoetxearen eta, oro har, aktore gizonezkoen lana ere goraipatu du Goenagak. «Joseanen pertsonaia anbiguotasunaren eremuan mantentzea interesatzen zitzaigun; enigmatikoa da, ez dakizu zer ari den sentitzen, eta inkognitarekin jolas egiteko balio zigun». Izan ere, lore sortak hark bidaltzen ote dituen ez dago horren argi, «susmo guztiek horretara bideratu arren, ez baitago eztabaidaezina den frogarik».\nAktoreekin egindako lanaz ere mintzatu da Garaño. «80 egunean egin genuenean asko entseatu genuen aktoreekin, eta orduan ikasi genuen —eta orain ere berdin egin dugu— aktoreekin lan egitean garrantzitsua dela gidoia hartu eta haien hizkerara eta doinura egokitzea. Oso ariketa polita iruditzen zaigu, batetik, gidoia nolabait ere berridatzi egiten delako, eta, bestetik, beraiek ere pertsonaiaren barruan sartuz joaten direlako». Bakoitzarekin lana desberdina izan dela diote zuzendariek, baina guztiekin asko hitz egin dutela, pertsonaia nola ulertu zehazteko.\nItziar Ituñorentzat, «oso prozesu interesgarria» izan da, nahiz eta hasieran kosta egin zitzaion Lourdesen hainbat jarrera ulertzea. «Beste pertsonaien filosofia oroitzapenetik aurrera egitea da, eta Lourdes kontrapuntua da, nahiago du dena ahaztu aurrera egiteko. Kosta egin zitzaidan hori ulertzea, nik ez nukeelako halakorik egingo. Berba asko egin genuen, eta asko ikasi dut haiekin». Terek ere, Itziar Aizpururen pertsonaiak, ez du ulertzen Lourdesen jarrera, semea gogoratu nahi duelako berak. «Niretzat, bat ez da hiltzen oroimenean duzun artean, eta Lourdesentzat aurkakoa da, beraz, onartu ezin dudan zerbait da. Tira, lehenago ere ez zen nire errain gogokoena eta...». Aktoreek bien arteko tirabirak barrez gogoratu arren, ez dute harreman erraza pelikulan, Ituñok azaldu duenez. «Lourdes zauria ahazten eta aurrera egiten saiatzen da, baina zerbait gertatu eta dena azaleratuko da; bizitza honetan, ongi itxita ez dagoena ez da sendatzen. Ahanzten saiatzen da, baina Terek etengabe gogorarazten dio. Gainera, aurrez ez zirenez elkarrekin ongi moldatzen, talka asko dituzte, eta Tererekiko harremana mozten du, baina ez hotza delako, minetik ihes egiteko baizik».\nAranbururen ikuspegian, bere pertsonaia, Ane, «momentu zaila pasatzen ari da, oso barnekoia da; bizitzari leiho batetik begiratzen dio, berari ez baina besteei gauzak gertatzen zaizkiela ikusten du, nahiz eta ez duen ezer egiten akzio horretan egoteko». Harengan une batean ilusio bat piztuko da, eta «ez dagokion eremu batean» sartuko da, baina horretaz jabetzean atzera egingo du.\nIzan ere, oroimena/ahanzturaren gaia ez ezik, pertsonen arteko harremanak, norbere beldurrak, ezinak... bestelako gai ugari ukitzen ditu filmak. Inkomunikazioa da oso presente daudenetako bat, Goenagaren ustez. «Haien lantokietan ere ikusten da hori; ingurutik oso bakartuta dauden pertsonaiak dira, planoetan erretrataturik agertzen diren eran ere, dauden lekutik kanpo baleude bezala. Hala, loreak ere horretarako baliatzen dira, haiek hitzez esan ezin dutena adierazteko».\nSail Ofizialean lehiatuko den euskara hutsean grabatutako lehen filma da Loreak. Antxon Ezeizaren Ke arteko egunak ere (1989) izan zen Urrezko Maskorrerako lehian, baina film hura bikoiztu egin zuten zati batzuetan. Horrek zama berezirik eragiten dien galdetuta, ezetz diote zuzendariek. «Izatekotan, zama positiboa litzateke; horrek ez digu beldur handirik ematen». Garañok azaldu duenez, 80 egunean ele bitan egiteko asmoa zuten, baina ezin izan zuten, «ekoizpen arrazoiengatik», eta euskara hutsean egin zuten azkenean. «Loreak naturaltasunez sortu da horrela». Espainiako merkatuan banatzeko horrek zailtasunak ekarriko dizkiela uste dute, baina ez nazioartean zabaltzeko. Euskalkien erabilerari dagokionez, garrantzia «koherentziari» eman diotela azaldu dute; adibidez, familia berekoek antzerako hizkera erabiltzea. Gidoia aktoreekin lantzean arlo hori ere jorratu dute.\nFilmak euskal giroa edo izaera islatzen duten galdetuta, ez direla horren kontziente izan dio, baina pozten direla jendeak hala ikusi badu; «Zer hoberik zure inguruan duzuna islatzea baino. Nahiko genuke egiten ditugun filmak unibertsalak izatea, baina gertu duzuna erretratatzetik abiatuta».\nAho batez: biribila da


Bertigoa nagusi aurtengo Huhezinema jaialdian — TUlankide MONDRAGON\nBertigoa nagusi aurtengo Huhezinema jaialdian\nAretxabaletako Arkupe aretoan giro goxo eta atsegina sortu zen atzo, Huhezinemako lehen egunean. Goizean, MUko Ikasleen lehiaketan 12 film laburrek hartu zuten parte: fikziozkoak eta dokumentalak. Aniztasun handia egon da lanen artean eta bertaratu direnek botoa emateko aukera izan dute ostiralean banatuko den ikusleen sarirako. MU sariak ere banatuko dira, guztira bi; bata dokumental onenari eta bestea fikzio onenari, biak 200 eurokoak. Eta Maialen Beloki, Jon Garaño eta Anari Alberdi sail ofizialeko epaimahaikide berberek izendatuko dituzte sari hauen irabazleak. Ikuslearen saria, berriz, 100 eurokoa izango da.\nArratsaldeko saioan, Basque Culinary Center lehiaketa egin da, eta “Mugaritz BSO” filmaren proiekzioa ere eskaini da. Felipe Ugarte zuzendaria ere bertan izan da proiektu gastronomiko-musikal honen inguruko aurkezpena egiten. BCC saria 350 eurokoa izango da.\nGaur, berriz, “Neurge” luzemetraia proiektatuko da Arkupe aretoan. Film hau Ikus-entzunezko komunikazioko 2012. urteko ikasle ohiek sortutakoa da. Arratsaldeko zazpietan hasiko da eta bi ordu inguru iraungo du. Egun honetarako antolatzaileek aurreikusita zeukaten Michel Gaztambidek gidoigintzaren inguruko hitzaldia eskaintzea, baina maiatzera arte atzeratu behar izan dute, gonbidatuaren lan agendaren arazoak zirela tarteko.\nOstirala, egun ofiziala\nItziar Atienzak eta Sara Cozarrek aurkeztuko dute ostiraleko lehiaketa ofiziala. Sail ofizialeko proiekzioak eta sari-banaketa ekitaldiak emango diote itxiera Huhezinemako zazpigarren edizioari. Arratsaldeko 17:00etan hasiko da ekitaldia eta iluntzeko 21:00ak aldera amaituko da. Bukatu bezain laster, luntxa egongo da bertaratuko diren guztientzat, eta ondoren 22:00etan, “Behi bi Blues” taldearen kontzertua izango da Orly Tabernan.\nSail ofizial honetan aurkeztutako 118 film laburretatik, 13 aukeratu dituzte lehiaketan parte hartzeko eta beraz, 13 film hauetatik aterako dira aurtengo irabazleak. Antolatzaileek aurreratu dute aniztasun handia dagoela aurtengo film laburren artean eta fikzioa, animazioa, etab. ikusteko aukera izango dela. Biharko finalean lehiatuko den film labur oro hiru epaimahaikideen eskuetatik pasa da jada. Lehiaketa honetan banatuko diren sariak honakoak izango dira: Goiena Saria (1.200 €), Epaimahaiaren Sari Berezia (800 €), Vertigo Saria (600€) eta Ikusleen Saria (400 €).\nZazpigarrenez, ikasleak antolakuntzan\nHuhezinema 2008. urtean sortu zen MUko Huhezi fakultateko Ikus Entzunezko Komunikazioko kanpusak bultzatuta. Ikus-entzunezko komunikazioa graduan hautazko ikasgaia da Huhezinema. Film laburren jaialdi baten antolakuntza ezagutzeko eta gauzatzeko aukera ematen die ikasgai honek hirugarren eta laugarren mailako ikasleei. Gainera, graduan zehar ikasitakoa praktikan jartzeaz gain, elkarlana bultzatzeko eta mundu profesionalarekin harremanak sustatzeko aukera ere ematen du proiektu honek.\nLan taldeen bidez antolatzen dira ikasleak eta Iban del Campo irakaslea hiru talde nagusiak koordinatzeaz arduratzen da; programazioa, finantzazioa eta komunikazioa. Anabasa nagusitzen da Huhezinema martxan hasi aurreko egunetan, baina ikasleentzat oso esperientzia positiboa eta aberasgarria da.


Albisteak - Zertan jarri behar duzu arreta haurrentzako gabardinak erosterakoan?\nHelduok beti aterki bat eramaten dugu bidaiatzean. Aterkiak itzala ez ezik, euria ekidin dezake. Garraiatzeko erraza da gure bidaiarako funtsezko elementuetako bat, baina batzuetan ez da hain erosoa umeentzako aterkia edukitzea. Beharrezkoa da haurrek eurentzako gabardina eramatea. Merkatuan haurrentzako gabardina mota ugari dago. Zeri erreparatu behar diogu haurrentzako gabardinak erosterakoan? Honako Foshan gabardina fabrikatzaileek haurren gabardina erosterakoan arreta behar duten gaiak laburki esango dizkizute!\n1. Haurrentzako gabardinaren materiala\nOrokorrean, haurrentzako gabardinak PVCzko materialez eginda daude, eta gabardina hobeak, berriz, PVCz eta nylonez. Edozein material dela ere, erosi ondoren mantendu behar dugu, gabardina gehiago iraun dezan.\n2. Haurrentzako gabardina tamaina\nHaurrentzako gabardinak erosterakoan, tamainari erreparatu behar diogu. Zenbait gurasok pentsa dezakete haurren gabardinak handiagoak izan behar dutela denbora luzez jantzi ahal izateko. Izan ere, haurrentzako gabardina handiegiak ez dira onak eta umeak oinez egitera ekarriko dituzte. Eragozpena, komeni da haurrek gabardinak probatzea gabardina erosterakoan, gabardina egokiagoa erosi ahal izateko.\n3. Ba al dago usain berezirik\nUsaindu haurren gabardina erosterakoan usain berezia baldin badago. Eskrupulurik gabeko negozio batzuek sailkatu gabeko materialak erabiliko dituzte haurrentzako gabardinak egiteko. Halako haurrentzako gabardinek usain zorrotza izango dute. , Ez erosi usain arraroa baldin badago.\nLau, motxilako gabardina\nHaurrentzako gabardina erosterakoan, atzeko aldean eskola poltsarako lekua duen gabardina uzten da. Haurrek, orokorrean, poltsa eraman behar dute. Hori dela eta, haurrentzako gabardina erosterakoan atzeko aldean leku gehiago duen gabardina erosi beharko zenuke.\nBost, haurrentzako gabardina koloretsuak dira\nHaurrentzako gabardinak erosterakoan, ziurtatu kolore biziko gabardinak erosten dituzula, urrutiko gidariek eta lagunek ikus ditzaten eta trafiko istripuak ekiditeko.


Badator Lekuz Leku, XI. Nazioarteko Dantza Jaialdia — Gaztezulo\nBadator Lekuz Leku, XI. Nazioarteko Dantza Jaialdia\nBadator Lekuz Leku, XI. Nazioarteko Dantza Jaialdia https://www.gaztezulo.eus/albisteak/badator-lekuz-leku-xi-nazioarteko-dantza-jaialdia https://www.gaztezulo.eus/albisteak/badator-lekuz-leku-xi-nazioarteko-dantza-jaialdia/@@download/image/lekuzlekuazala_1434713903.jpg\nEkainaren 26an eta 27an Lekuz Leku dantza jaialdiak hartuko du Bilboko Abandiobarrako pasealekua, eta 19:00etatik aurrera, hamaika hitzordu interesgarri nagusituko dira ostiralean eta larunbatean.\nEkimenaren helburu nagusia dantza garaikidearen hizkera mota guztiak ikusle guztiengana gerturatzea izanik, bi egunez nazioarteko dantzarien proopsamen ugari aurkeztuko dituzte hiri guneetan, Lekuz Leku dantza jaialdiaren bederatzigarren edizioan.\nHitzorduen artean azpimarratu daitezke, besteak beste, Abandibarrako pasealekuan zehar egingo duten dantza ibilbide koreografikoa, #CaminoAcieloAbierto dantza sorkuntzarako jolasa, La Fundición Topagunean egingo duten bideo erakustaldia, eta abuztuaren 7an estreinatuko den Akram Khan-en ‘Desert Dance’ filmaren aurre estreinaldi berezia.


Donostia Zinemaldia :: MICROCOSMOS\nFrantzia - Suitza - Italia 75 m.\nCanneseko beste ezuste primerakoa. Gehien saldu zen filmea bilakatu zen. Bertako Commission supérieure technique de l´image et du son-ek eskeinitako sari handia eskuratu zuen. Abuztuan, berriz, Suitzako bankuetxeek babesten duten Locarnoko ikuslegoaren garaikurra bereganatu zuen. Claude Nuridsany eta Marie Pérennou ikertzaileek beraiek asmaturiko tresnak eta teknikeen bitartez jaso da 15 urtetako ikerketen emaitza den filme egundoko hau. 3 urtez filmatu zuten eta sei hilabetez muntatu.\nFrantzia - Suitza - Italia


Global express-ek herritargo globala garatzearen alde eginiko ekarpena: estudio pilotuaItzuli\nAutorea: Georgina Casas LópezData: 2012Gaiak: Giza garapen iraunkorra, Nortasun eta aniztasun kulturala, Demokrazia eta parte hartzea , Bakea eta liskarra, Giza eskubideak Baliabide-mota: Liburuak, artikuluak, txostenak Hartzaileak: Hezitzaileak Azalpena\nArtikulu honetan, herritargora begirako heziketa-proposamen baten ebaluazio esperientzia aurkeztuko dugu: Intermón Oxfam gobernuz kanpoko erakundeak bigarren hezkuntzako ikasleei zuzentzen dien Global express izeneko baliabide pedagogikoa, hain zuzen. Sei ataletan egituratu dugu diskurtsoa: lehen bietan, sarrera era material didaktikoaren aurkezpena; ondoren, artikuluaren enborrean garatzen dira marko teorikoa, marko enpirikoa eta ebaluazio emaitzak; azken atalean, ondorioak eta hobetzeko proposamenak agertzen dira. Ondorioek frogatzen dutenez, herritartasun alorreko gaitasunak sortzen laguntzen du materialak: batetik, Global express-ek ikasleari errealitatearen ikuspegi enpatikoagoa izan dezan eta hainbat problematika global uler ditzan errazten dio; bestetik, ordea, eraldaketa sozialeko egintzak burutu ditzaten, ikasleen gaitasunean eragiteko unean, ez du emaitza onik lortzen. Artikulua, Bartzelonako Unibertsitateko (UB) Herritargo eta Balioen Heziketako Masterraren amaierako lana da.\n…gai berarekinGeografia Ekonomikoko Lantaldea / Lur Zientziak Esperientzia hau Madrilgo Intermón Oxfam-eko hezkuntza-taldeko irakasle eta kideek osaturiko lantaldeak burutu zen, DBHko 4.eko Geografia Ekonomikoa eta Batxilergoko 2.eko Lur Zientziak ikasgaiak antolatzeko helburuz, herritargo globalera iristeko hezkuntzaren ikuspegitik.\nEsperientzia hor...... [+] …adin berekoekinZertan xahutzen dugu dirua? Kontsumo ohiturak aztertzea eta oinarrizko premiak finkatzea dira jarduera honen bidez lortu nahi diren helburuak. Horretarako, hilean ditugun etxeko gastuak taula batean agertu eta horrekin asetzen ditugun premiez gogoeta egitea proposatzen dugu. Horri esker hainbat kontzeptu landuko dira, hal...... [+] …besteek egiten dutena ikusizDenak gara desberdin Esperientzia hau, diziplinarteko proiektua izaki, Portugalen burutu zen. Portugeserako, Ingurunearen Ikerketa, Adierazpen Plastikoa eta Dramatikoa eta Matematikako irakasleek hartu zuten parte.\nHaurrek, taldeko tutoreak orientaturik, Haurraren Eskubideen Adierazpenaren markoan, nazionalitaterako,...... [+] Lege-oharra | Pribatutasuna | Kontaktua web-orriaren Espais, 2009